**REPUBLIKA SRPSKA**

**VLADA**

**E**

**PRIJEDLOG**

**ZAKON**

**O LOVSTVU**

**Banja Luka, jun 2024. godine**

**Prijedlog**

**ZAKON**

**O LOVSTVU**

**GLAVA I**

**OSNOVNE ODREDBE**

Član 1.

Ovim zakonom uređuju se zaštita, upravljanje, lov, korišćenje i unapređivanje populacija divljači u lovištu; zaštita, očuvanje i unapređivanje staništa divljači; zaštita, uređivanje i održavanje lovišta, te druga pitanja od značaja za divljač i lovstvo.

Član 2.

(1) Lovstvo je ekološka, ekonomska, društveno korisna i obrazovno-naučna djelatnost, koja je u funkciji zaštite, uzgoja, održivog korišćenja i stalnog poboljšavanja kvaliteta fonda divljači, staništa i drugih lovnih resursa.

(2) Divljač je prirodno bogatstvo i dobro od opšteg interesa koje uživa posebnu brigu i zaštitu Republike Srpske (u daljem tekstu: Republika).

(3) Cilj ovog zakona je obezbjeđivanje održivog gazdovanja populacijama divljači i njihovih staništa na način i u obimu kojim se trajno održava i unapređuje vitalnost populacije divljači, proizvodna sposobnost staništa i biološka raznovrsnost, čime se postiže ispunjenje ekonomskih, ekoloških i socijalnih funkcija lovstva, te očuvanje biološke raznovrsnosti i ekološke ravnoteže prirodnih staništa, divljači i divlje faune i flore.

Član 3.

(1) Opšti interes iz člana 2. stav 2. ovog zakona obezbjeđuje se:

1) donošenjem Programa razvoja lovstva Republike Srpske (u daljem tekstu: Program razvoj lovstva),

2) donošenjem planskih dokumenata u lovstvu,

3) stalnim monitoringom populacija divljači i njihovih staništa,

4) obezbjeđivanjem sredstava za zaštitu, očuvanje i unapređivanje populacija divljači i njihovih staništa, kao i za druge namjene od značaja za lovstvo,

5) obezbjeđivanjem sredstava za uspostavljanje i održavanje informacionog sistema o populacijama divljači i njihovim staništima,

6) obezbjeđivanjem podrške korisnicima lovišta,

7) istraživačko-razvojnom djelatnošću u oblasti lovstva,

8) promocijom lovstva,

9) nadzorom nad primjenom propisa u oblasti lovstva,

10) obavljanjem i drugih poslova u skladu sa ovim zakonom i propisima donesenim na osnovu njega.

(2) Divljač i drugi prirodni lovni resursi su u svojini Republike, kojim održivo upravlja Ministarstvo poljoprivrede, šumarstva i vodoprivrede (u daljem tekstu: Ministarstvo) pod uslovima i na način koji se propisuju ovim zakonom.

(3) Vlada Republike Srpske (u daljem tekstu: Vlada), putem Ministarstva, kontroliše ostvarivanje opšteg interesa u oblasti lovstva.

Član 4.

Izrazi i pojmovi korišćeni u ovom zakonu imaju sljedeća značenja:

1) divljač visokog lova su: mrki medvjed, obični jelen, jelen lopatar, divokoza, srna, muflon, vuk, divlja svinja i mužjak velikog tetrijeba,

2) divljač niskog lova su: zec, šakal, lisica, divlja mačka, jazavac, kuna zlatica i bjelica, tvor, dabar, velika i mala lasica, te sve lovostajem zaštićene (osim mužjaka velikog tetrijeba) i nezaštićene vrste lovnih ptica,

3) dozvola za lov je isprava kojom se lovcu dozvoljava lov divljači visokog lova,

4) injekciona puška je posebno konstruisano vazdušno oružje koje se koristi za privremeno uspavljivanje životinje ili davanje određene medikamentne terapije u svrhu liječenja,

5) ispit urođenih osobina, specijalistički ispit i utakmice lovačkih pasa su lovno kinološke manifestacije kojima se utvrđuju, odnosno ocjenjuju urođene osobine i kvalitet lovačkih pasa u lovu divljači, a održavaju se u ograđenom terenu za obuku i trening lovačkih pasa (gater) i na otvorenom terenu za obuku i trening lovačkih pasa, uz pismenu saglasnost korisnika lovišta,

6) Kinološki savez Republike Srpske je krovna kinološka organizacija u koji se dobrovoljno učlanjuju kinološka udruženja i koji izdaje rodovnike (uvjerenja o porijeklu psa) i druge neophodne dokumente u vezi sa eksterijerom i položenim ispitima lovačkih pasa, organizuje kinološke i lovno-kinološke manifestacije, a sve u skladu sa propisima Međunarodne kinološke organizacije (FCI),

7) komercijalni lov je lov u kojem lovac, bez obzira na to da li je član udruženja koje je korisnik lovišta, korisniku lovišta plaća cijene organizacione takse, odstrela, korišćenja divljači i usluga u lovištu u punom propisanom iznosu, a lov se može izvoditi svakim danom u skladu sa Naredbom o vremenu lova lovostajem zaštićene divljači,

8) koncesija, u smislu ovog zakona, jeste pravo na korišćenje planiranog odstrela divljači, uz obavljanje lovne djelatnosti u privrednom lovištu, na osnovu zaključenog ugovora,

9) koncesionar, u smislu ovog zakona, jeste pravno lice koje je na osnovu ugovora o koncesiji steklo pravo korišćenja planiranog odstrela divljači, uz obavljanje lovne djelatnosti u privrednom lovištu,

10) korisnik lovišta je subjekt koji je na osnovu odredaba ovog zakona dobio lovište na korišćenje,

11) korišćenje divljači je preduzimanje mjera s ciljem dobijanja određene trofejne, materijalne ili opšte koristi od divljači i njenih dijelova,

12) Lovački savez Republike Srpske (u daljem tekstu: Lovački savez) jeste asocijacija korisnika lovišta i drugih subjekta zainteresovanih za razvoj i unapređenje lovstva u Republici Srpskoj,

13) lovna karta je isprava kojom se lovcu dozvoljava lov divljači niskog lova,

14) lovni resursisu divljač i sva druga materijalna dobra kojim raspolaže lovište,

15) uzgajalište divljači u ograđenom prostoru je investiciono-ekonomski objekat namijenjen za reprodukciju divljači i lov visoke divljači,

16) matični lovac je lovac koji je državljanin Republike Srpske, odnosno Bosne i Hercegovine i član udruženja koje je korisnik sportsko-rekreacionog lovišta,

17) monitoring populacija divljači je sistem stalnog praćenja i analize ukupnog stanja populacija divljači, a posebno vitalnosti i zdravstvenog stanja populacija radi preduzimanja mjera prevencije i zaštite,

18) nelovni dani su dani u kojima nije dozvoljen planirani odstrel divljači u sportsko-rekreacionom lovu,

19) ograđeni teren za obuku i trening lovačkih pasa (gater) je ograđeni dio lovišta, na kojem se izvodi obuka lovačkih pasa radi usavršavanja i ispitivanja urođenih osobina,

20) sanitarni odstrel je odstrel bolesne ili ranjene divljači, a dozvoljen je i u vrijeme lovostaja,

21) sportsko-rekreacioni lov je lov koji vrše matični lovci u dozvoljeno vrijeme lova u dane vikenda i u dane vjerskih i republičkih praznika, a koji su u skladu sa propisom kojim se uređuju državni i drugi praznici u Republici Srpskoj proglašeni kao neradni dani,

22) uzgoj divljači je stručna operativna aktivnost kojom se obezbjeđuju povoljni uslovi ishrane, reprodukcije, rasta i razvoja lovnog fonda, dostizanje njegove optimalne brojnosti, strukture i kvaliteta,

23) uzgojni odstrel divljači je uzgojna mjera koja se planira i realizuje u toku lovne sezone s ciljem poboljšanja strukture i kvaliteta lovnog fonda,

24) uređenje lovišta je sprovođenje projektovanih mjera koje su u funkciji efikasnije zaštite, uzgoja i korišćenja divljači i lovišta,

25) foto-lov je lov u kojoj lovac zadovoljava svoju potrebu fotografisanjem lovnih resursa u slobodnoj prirodi,

26) štetočine su nezaštićene divlje krznašice, nezaštićene ptice grabljivice, te psi i mačke lutalice.

**GLAVA II**

**DIVLJAČ I NJENA ZAŠTITA**

Član 5.

(1) U divljač iz klase sisara, u smislu ovog zakona, spadaju sljedeće vrste: obični jelen *Cervus elaphus* L.), jelen lopatar (*Dama dama L.)*, srna (*Capreolus capreolus L.)*, divokoza (*Rupicapra rupicapra* L.), muflon (*Ovis musimon* Pall.), mrki medvjed (*Ursus arctos* L.), zec (*Lepus europeaus* Pall.), vidra (*Lutra lutra* L.), evropska vjeverica (*Sciurus vulgaris* (L.), veliki puh (*Glis glis* L.), ris (*Lynx lynx* L.), divlja mačka (Felis silvestris Sch.), dabar *(Castor fiber* L.), divlja svinja (Sus scrofa L.), vuk (Canis lupus L.), šakal (Canis aureus L.), lisica (Vulpes vulpes L.), rakunopas (Nyctereutes procyonoides Gr.), kuna zlatica (Martes martes L.), kuna bjelica (Martes foina Erx.), tvor (Mustela putorius L.), velika lasica – hermelin (Mustela erminea L.), mala lasica (Mustela nivalis L.), jazavac (Meles meles L.), bizamski pacov (Ondatra zibethicus L.), mungos (Herpestes auropunctatus Hodg.) i nutrija (*Myocastor coypus* Mol.).

(2) U divljač iz klase ptica, u smislu ovog zakona, spadaju sljedeće vrste: veliki tetrijeb ili gluhan (*Tetrao urogallus* L.), lještarka (*Bonasa bonasia* K&B), fazan (*Phasianus colchicus* L.), jarebica poljska ili trčka (*Perdix perdix* L.), jarebica kamenjarka (*Alectoris graeca* Meis.), prepelica ili pućpura (*Coturnix coturnix* L.), divlja patka ili patka gluvara (*Anas platyrhynchos* L.), patka kržulja ili krdža (*Anas crecca* L.), divlja guska (*Anser anser* L.), šljuka šumska ili šljuka bena (*Scolopax rusticola* L.), barska šljuka ili kokošica (Galiinago gallinago L.), šljuka kozica ili mala bekasina (*Lymnocryptes minimus* Brun.), liska crna (*Fulica atra* L.), golub divlji ili pećinar (*Columba livia* Gm.), golub grivnjaš (*Columba palumbus* L.), grlica (*Streptopelia turtur* L.), vranac veliki –kormoran (*Phalacrocorax carbo*), čaplja siva (*Ardea cinerea* L.), gavran (*Corvus corax* L.), vrana siva (*Corvus cornix* L.), vrana crna (*Corvus corone* L.), gačac (*Corvus frugilegus* L.), čavka (*Corvus monedula* L.), šojka (*Garrulus glandarius* L.), svraka (*Pica pica* L.) i jastreb kokošar (*Accipiter gentilis* L.).

Član 6.

(1) Divljač iz klase sisara i klase ptica dijeli se na zaštićenu i nezaštićenu divljač.

(2) U zaštićenu divljač iz klase sisara spadaju vrste: obični jelen, jelen lopatar, srna, divokoza, muflon, mrki medvjed, zec, vidra, evropska vjeverica, veliki puh, ris, divlja mačka i dabar*.*

(3) U zaštićenu divljač iz klase ptica spadaju vrste: veliki tetrijeb ili gluhan, lještarka, fazan, jarebica poljska ili trčka, jarebica kamenjarka, prepelica ili pućpura, divlja patka ili patka gluvara, patka kržulja ili krdža, divlja guska, šljuka šumska ili šljuka bena, barska šljuka ili kokošica, šljuka kozica ili mala bekasina, liska crna, golub divlji ili pećinar, golub grivnjaš i grlica.

(4) U nezaštićenu divljač iz klase sisara spadaju vrste: divlja svinja, vuk šakal, lisica, rakunopas, kuna zlatica, kuna bjelica, tvor, velika lasica – hermelin, mala lasica, jazavac, bizamski pacov, mungos i nutrija.

(5) U nezaštićenu divljač iz klase ptica spadaju vrste: vranac veliki –kormoran, čaplja siva, gavran, vrana siva, vrana crna, gačac, čavka, šojka, svraka i jastreb kokošar.

Član 7.

(1) Zaštita divljači obuhvata sprovođenje svih mjera koje obezbjeđuju uslove za život i reprodukciju divljači, kao i zaštitu od bolesti, štetočina, elementarnih nepogoda, protivzakonitog korišćenja i ugrožavanja.

(2) Zaštićena divljač iz člana 6. st. 2. i 3. ovog zakona dijeli se na trajno zaštićenu, lovostajem zaštićenu i privremeno zaštićenu divljač.

(3) Trajna zaštita divljači određuje se za vrste divljači koje su postale rijetke, zbog čega ih je potrebno sačuvati od nestanka.

(4) Lovostajem su zaštićene one vrste divljači koje je dozvoljeno loviti samo u određeno vrijeme lova.

(5) Privremena zaštita divljači može se odrediti za vrste koje su lovostajem zaštićene ili su u kategoriji nezaštićene divljači, u slučaju značajnog smanjenja njihove brojnosti i održivosti.

(6) Zabranjeno je proganjati ili namjerno uznemiravati trajno zaštićenu divljač i privremeno zaštićenu divljač.

(7) Zabranjeno je loviti divljač za vrijeme lovostaja ili na području gdje je lov zabranjen.

(8) Zabranjen je neovlašćen lov u ustanovljenom lovištu, kao i odstrel, ranjavanje i hvatanje žive divljači.

(9) Zabranjen je lov stalno ili privremeno zaštićene divljači čiji je lov zabranjen i lov bez dozvole za lov određene vrste divljači, kao i lov na način ili sredstvima kojima se divljač masovno uništava.

Član 8.

Trajna zaštita određuje se za sljedeće vrste zaštićene divljači: vidra, ris, vjeverica, koka velikog tetrijeba i koka lještarke.

Član 9.

(1) Lovostaj je period u kom je zabranjeno loviti, progoniti ili na drugi način uznemiravati i ugrožavati lovostajem zaštićenu divljač.

(2) Lovostajem se zaštićuju sljedeće vrste divljači: obični jelen, jelen lopatar, srna, divokoza, muflon, mrki medvjed, zec, puh, dabar, divlja mačka, veliki tetrijeb – mužjak, prepelica, jarebica kamenjarka, jarebica poljska, lještarka – mužjak, šumska šljuka, barska šljuka, šljuka kozica, golub divlji, golub grivnjaš, fazan i ženka fazana, divlja patka gluvara, patka kržulja, divlja guska, crna liska i grlica.

(3) Ministar donosi naredbu kojom se propisuje vrijeme trajanja lova lovostajem zaštićene divljači.

Član 10.

(1) Ako u lovištu nastane primjetno smanjenje brojnog stanja određene vrste lovostajem zaštićene i nezaštićene divljači zbog elementarnih nepogoda, bolesti i drugih nepovoljnih okolnosti, korisnik lovišta obavezan je da privremeno zabrani lov te vrste divljači, kao i da preduzme sve mjere radi uspostavljanja njenog prethodnog brojnog stanja, strukture i kvaliteta.

(2) Ministar donosi naredbu kojom propisuje privremenu zabranu lova u lovištu u slučaju:

1) neizvršenja planiranih rezultata iz lovne osnove u odnosu na ostvarene rezultate,

2) da ne funkcionišu organi upravljanja korisnika lovišta,

3) da korisnik lovišta ostane bez lica za zastupanje i predstavljanje,

4) neusaglašenosti međusobnih odnosa korisnika lovišta.

(3) U slučaju da korisnik lovišta ne donese zabranu lova iz stava 1. ovog člana, ministar donosi naredbu o privremenoj zabrani lova.

Član 11.

(1) Ministar donosi rješenje kojim se daje saglasnost za naseljavanje novih vrsta divljači u lovište ili uzgajalište.

(2) Divljač iz stava 1. ovog člana može se unositi samo ako ne šteti i ne ugrožava prirodna staništa i postojeće autohtone divlje biljne i životinjske vrste.

(3) Uz zahtjev za saglasnost iz stava 1. ovog člana, uzgajivač divljači u ograđenom prostoru dostavlja mišljenje JU Veterinarski institut Republike Srpske „Dr Vaso Butozan“ Banja Luka.

(4) Uz zahtjev za saglasnost iz stava 1. ovog člana, korisnik lovišta dostavlja mišljenje Republičkog zavoda za zaštitu kulturno-istorijskog i prirodnog nasljeđa i program introdukcije, koji izrađuje kompetentna stručna ili naučna ustanova.

Član 12.

Zaštita divljači vrši se u skladu sa odredbama ovog zakona.

Član 13.

Migratorne vrste divljači koje nisu u lovnom fondu Republike imaju status trajno zaštićenih vrsta u smislu ovog zakona.

Član 14.

Zabranjeno je uništavanje, hvatanje, prisvajanje, izlaganje i prodaja mladunčadi i jaja, oštećenje i uništavanje gnijezda, legla i jaja zaštićene i nezaštićene divljači.

Član 15.

(1) Zabranjeno je hvatanje divljači i držanje divljači u zatvorenom ili ograđenom prostoru.

(2) Izuzetno od stava 1. ovog člana, ministar može donijeti rješenje kojim daje saglasnost za hvatanje ili držanje divljači u ograđenom prostoru u sljedećim slučajevima:

1) kada to zahtijevaju potrebe zooloških vrtova i komercijalnog izvoza, u saradnji sa korisnikom lovišta,

2) radi naseljavanja lovišta ili uzgajališta i prihvatilišta divljači u ograđenom prostoru,

3) zbog suzbijanja bolesti ili ozljeda,

4) za potrebe treninga i ispitivanja urođenih osobina lovačkih pasa,

5) za potrebe nauke, istraživanja i praćenja stanja populacija u skladu sa ovim zakonom,

6) zbog oduzimanja divljači iz zatočeništva.

(3) Ministar donosi pravilnik kojim se propisuju detaljni uslovi, način hvatanja i držanje divljači u ograđenom prostoru.

Član 16.

(1) Interventni tim za rješavanje neželjenih situacija i zbrinjavanje velikih zvijeri (u daljem tekstu: interventni tim) je tim koji sačinjavaju osobe osposobljene za potrebe rješavanja neželjenih situacija, neuobičajenih pojava, opasnosti i eventualnih šteta od velikih zvijeri (medvjed, vuk i ris), uključujući njihovo hvatanje, spasavanje, obilježavanje i zbrinjavanje.

(2) Ministar rješenjem imenuje interventni tim na prijedlog Lovačkog saveza i upravlja radom interventnog tima.

(3) Rješenjem o imenovanju iz stava 2. ovog člana određuju se sastav i zadaci interventnog tima.

Član 17.

(1) Divljač je zabranjeno loviti, uznemiravati i ugrožavati:

1) upotrebom reflektora, farova, jakih baterijskih lampi i drugih svjetlosnih izvora, ogledala, magnetofona i drugih zvučnih uređaja, vještačkih i živih mamaca i omamljujućih sredstava,

2) otrovom, omčama, zamkama, klopkama, gvožđima, mrežama, samostrijelom, električnim uređajima, korišćenjem ljepila ili drugim sredstvima za masovno hvatanje, odnosno uništavanje,

3) ako je ugrožena požarom, visokim temperaturama, poplavom, snježnim nanosima, poledicom i drugim elementarnim nepogodama,

4) hrtovima, poluhrtovima i nerasnim psima,

5) gađanjem iz motornih vozila i drugih sredstava na motorni pogon, kao i gaženjem, proganjanjem i presretanjem motornim vozilima,

6) poluautomatskom lovačkom puškom i poluautomatskim lovačkim karabinom sa okvirom kapaciteta više od pet metaka, vojničkim oružjem i vojničkom municijom,

7) lukom i strijelom, vazdušnim oružjem i svim vrstama hladnog oružja,

8) pomoću pasa, pogonom i prigonom papkastu lovostajem zaštićenu divljač i medvjeda, izuzev divljih svinja,

9) u vrijeme lovostaja, nelovnim danima u sportsko-rekreacionom lovu, ženke u toku bremenitosti i odgoja mladunčadi,

10) na udaljenosti manjoj od 200 metara od naselja ili objekata koji se koriste za stanovanje,

11) paljenjem trava, strnjika, trstika i ostalog rastinja u lovištu.

(2) Svako držanje sredstava iz stava 1. t. 1) i 2) ovog člana izvan stambenih objekata, a unutar lovišta, smatra se lovom, izuzev u slučajevima koji su navedeni u članu 15. stav 2. ovog zakona.

(3) Nerasnim psima iz stava 1. tačka 4) ovog člana smatraju se psi koji nisu registrovani kod nadležne kinološke organizacije i koji nemaju rodovnik u skladu sa propisima Međunarodne kinološke organizacije – FCI.

(4) Zabranjeno je sa psima loviti i uznemiravati divljač van terena određenog za trening u periodu od 1. marta do 31. jula.

(5) Zabranjeno je u lovištu graditi lovnouzgojne i lovnotehničke objekte i prihranjivati divljač bez pismenog odobrenja korisnika lovišta.

(6) Zabranjeno je neetičko fotografisanje i snimanje, kao i objavljivanje neetičkih fotografija i snimaka ranjene, odstrijeljene i uhvaćene divljači.

(7) Izuzetno od st. 1. i 4. ovog člana, dozvoljeno je:

1) koristiti psa koji ima položen ispit na krvnom tragu u traženju ranjene divljači tokom cijele lovne godine,

2) koristiti psa koji ima položen specijalistički ispit, u lovu nezaštićenih krznašica nakon pribavljenog odobrenja od strane Ministarstva,

3) hvatati divljač u skladu sa članom 15. stav 2. ovog zakona,

4) loviti fazana iz vještačkog uzgoja, sa psima ptičarima do 31. marta,

5) loviti srndaća, običnog jelena, jelena lopatara, lisicu i šakala uz pomoć rikalice i vabilice, kao pomoćnih sredstava u lovu,

6) loviti puha pomoću puholovki (škrinjica),

7) loviti dabra pomoću kaveznih zamki,

8) loviti lukom i strijelom visoku divljač u uzgajalištima divljači u ograđenom prostoru,

9) koristiti injekcione puške za hvatanje (umirivanje) divljači od strane interventnog tima.

(8) Ministar donosi pravilnik kojim se propisuju vrsta, broj, način i period korišćenja lovačkih pasa u lovištu.

Član 18.

(1) Ako od divljači nastupi neposredna opasnost po život i zdravlje ljudi ili imovinu, divljač se može organizovano i kontrolisano odstreljivati, bez obzira na stepen zaštite, vrijeme lovostaja, udaljenosti od naselja i objekata za stanovanje i površine na kojima je zabranjen lov divljači.

(2) Ministar donosi rješenje za odstrel divljači na osnovu obrazloženog zahtjeva korisnika lovišta, a uz koji se prilažu dokazi da su nastupile okolnosti iz stava 1. ovog člana.

Član 19.

(1) Zabranjeno je trovanje divljači.

(2) Zabranjen je lov divljačina nelovnim površinama i terenima za obuku i trening lovačkih pasa.

(3) Zabranjen je trening i obuka pasa u martu, aprilu i maju na terenima za obuku i trening lovačkih pasa.

(4) Zabranjeno je da se lovljenjem ili na drugi način ugrozi opstanak bilo koje vrste divljači u prirodi.

(5) Zabranjeno je uništavati i oštećivati lovnouzgojne i lovnotehničke objekte i oznake granica lovišta.

Član 20.

(1) Zabranjeno je svim licima kretanje kroz lovište sa vatrenim oružjem, pješkeili u prevoznim sredstvima, sa drugim sredstvima za lov, te sa lovačkim psima, kao i kretanje vanjavnih puteva (auto-put, magistralni, regionalni put, željeznička pruga, aerodromske površine i lokalni put) bez odobrenja korisnika lovišta, osim službenih lica u vršenju službenih radnji i dužnosti.

(2) Zabranjen je transport lovačkog oružja u prevoznim sredstvima na javnim putevima koji prolaze kroz lovište ukoliko lovačko oružje nije spremljeno u futrolu u prtljažniku prevoznog sredstva sa odvojenim okvirom za municiju, odvojenom municijom izvan okvira i odvojenom municijom za oružje koje ne posjeduje okvir.

(3) Zabranjeno je svako pomjeranje i transport pronađene divljači i njenih dijelova iz lovišta bez odobrenja korisnika lovišta.

Član 21.

(1) Psi i mačke bez vlasnika ili bez kontrole vlasnika koji se nalaze u lovištu, na udaljenosti većoj od 200 metara od naselja ili stada, predstavljaju neposrednu opasnost po divljač i domaće životinje.

(2) Korisnik lovišta dužan je zatražiti od nadležnog organa lokalne samouprave da izvrši uklanjanje pasa i mačaka iz stava 1. ovog člana.

(3) Ukoliko nadležni organ lokalne samouprave ne postupi po zahtjevu iz stava 2. ovog člana u roku od 15 dana, korisnik lovišta ovlašćen je da kontrolisano i organizovano odstreljuje pse i mačke iz stava 1. ovog člana.

(4) Korisnik lovišta dužan je da štetočine u lovištu svede na utvrđenu podnošljivu brojnost kojom se neće ugrožavati zaštićena divljač.

Član 22.

(1) Vlasnicima pasa je zabranjeno puštati svoje pse da se bez kontrole kreću po lovištu.

(2) Dozvoljeno je da ovčarski psi mogu biti u lovištu samo u prisustvu čuvara stada i na udaljenosti do 200 metara od stada.

(3) Vlasnici pasa odgovorni su za štetu koju njihovi psi učine u lovištu.

(4) Lovci su odgovorni za štetu koju pričine njihovi psi na divljači ili domaćoj stoci u lovištu.

**GLAVA III**

**LOVIŠTA**

Član 23.

(1) Lovištem se smatraju površine zemljišta, šuma i voda, koje predstavljaju prostornu, prirodnu i ekološki zaokruženu cjelinu u kojoj postoje povoljni uslovi za život, reprodukciju, rast i razvoj lovnog fonda u lovištu, infrastruktura i drugi potrebni lovni resursi, nezavisno od vlasništva.

(2) Lovište je osnovna prostorna jedinica za održivo upravljanje, gazdovanje i korišćenje lovnih resursa.

(3) Gazdovanje lovištem podrazumijeva planske mjere koje korisnik preduzima u lovištu, a obuhvata obnovu, zaštitu, uzgoj, održivo korišćenje i stalno poboljšanje kvaliteta lovnog fonda, njihovog staništa i drugih lovnih resursa (infrastruktura i drugo).

(4) Gajenje divljači je preduzimanje mjera radi postizanja optimalnog kapaciteta, održavanja i obnavljanja broja i kvaliteta divljači prema prirodnim i drugim mogućnostima staništa.

(5) Površina lovišta se istovremeno koristi i za gazdovanje šumama i poljoprivrednim dobrima, u skladu sa sa propisima koji uređuju ove oblasti.

Član 24.

(1) Lovište čine lovna i nelovna površina.

(2) Lovne površine čine lovnoproduktivne i lovnoneproduktivne površine.

(3) Lovnoproduktivne površine su površine na kojima postoje povoljni uslovi za nesmetan život, normalnu reprodukciju, pravilan razvoj i stalan opstanak jedne ili više vrsta divljači.

(4) Lovnoneproduktivne površine su površine lovišta na kojima se divljač lovi, a ne uzgaja, jer za to nema prirodnih uslova.

(5) Nelovnim površinama smatraju se naselja, groblja, javni putevi, željezničke stanice i željezničke pruge, parkovi u naseljima, plantažni voćnjaci i vinogradi, objekti za liječenje i rekreaciju, aerodromi, dvorišta seoskih domaćinstava, stambenih zgrada, fabričkih i industrijskih objekata, površine koje služe za vojne, naučne i nastavne potrebe, kao i drugi objekti utvrđeni posebnim propisima.

Član 25.

(1) Lovište može biti otvoreno i ograđeno.

(2) Otvoreno lovište je lovište u kojem je omogućena dnevna i sezonska migracija divljači.

(3) Ograđeno lovište je lovište koje je ograđeno prirodnim preprekama (široki vodotoci, velike vodene površine i sl.) ili vještačkim preprekama (ograde), a koje sprečavaju ili znatno smanjuju mogućnost da divljač, koja se u njemu uzgaja, štiti i lovi, napusti to lovište.

Član 26.

(1) S obzirom na nadmorsku visinu, lovišta mogu bitinizijska, brdska i planinska.

(2) Nizijsko lovište je lovište kome je najmanje 70% površine ispod 400 metara nadmorske visine.

(3) Brdsko lovište je lovište kome je najmanje 70% površine lovišta između 400 metara i 1.000 metara nadmorske visine.

(4) Planinsko lovište je lovište kome je 70% površine iznad 1.000 metara nadmorske visine.

Član 27.

(1) Minimalna površina lovišta je arealska cjelina na kojoj su obezbijeđeni elementarni stanišni uslovi, za život, reprodukciju, rast i razvoj divljači osnovnog lovnog fonda i migratornih vrsta divljači.

(2) Minimalna površina nizijskog lovišta je 3.000 hektara, brdskog lovišta 5.000 hektara i planinskog lovišta 8.000 hektara.

(3) Izuzetno od stava 2. ovog člana, minimalna površina posebnog i privrednog lovišta određuje se prema prirodnim staništima vrijedne, rijetke i ugrožene vrste divljači.

(4) Minimalna površina uzgajališta divljači u ograđenom prostoru je 20 hektara za visoku divljač, a 0,2 hektara za nisku divljač.

(5) Teren za obuku i trening lovačkih pasa je dio lovišta, najviše do 5% ukupne površine, planiran lovnom osnovom za obuku i trening lovačkih pasa.

Član 28.

(1) Vlada na prijedlog Ministarstva, a uz pribavljeno mišljenje Lovačkog saveza, donosi odluku kojom se ustanovljava lovište i vrši promjenu njihovih granica na osnovu ekološke i ekonomske dokumentacije.

(2) Odlukom o ustanovljavanju lovišta određuju se naziv, namjena lovišta, granice i površina lovišta, vrste divljači osnovnog lovnog fonda i drugi uslovi potrebni za održivo gazdovanje lovnim resursima.

Član 29.

(1) Prema namjeni, lovišta mogu biti: posebna lovišta, sportsko-rekreaciona lovišta i privredna lovišta.

(2) Vlada, na prijedlog Ministarstva, donosi odluku kojom se određuje korisnik posebnog lovišta.

(3) Korisnik sportsko-rekreacionog lovišta može biti lovačko udruženje.

(4) Korisnik privrednog lovišta može biti Javno preduzeće šumarstva „Šume Republike Srpske“ a. d. Sokolac, kao i drugo pravno lice registrovano za bavljenje djelatnošću lovstva.

Član 30.

(1) Posebno lovište se ustanovljava u autohtonom staništu vrijedne, rijetke i ugrožene vrste divljači.

(2) Vlada, na prijedlog Ministarstva, donosi odluku kojom se ustanovljava posebno lovište.

(3) Ukoliko postoji iskazan interes, Ministarstvo može da upravlja i gazduje posebnim lovištem putem Lovačkog saveza ili javnog preduzeća šumarstva, a u tom slučaju je Ministarstvo dužno da za to obezbijedi potrebna sredstva.

Član 31.

(1) Sportsko-rekreaciona lovišta su lovišta čija je osnovna namjena sport i rekreacija dobrovoljnih i neprofitnih udruženja građana, odnosno lovačkih udruženja.

(2) Lovačko udruženje je dobrovoljno udruženje građana udruženih radi organizovanog bavljenja lovačkom djelatnošću, očuvanja i zaštite životne sredine, njegovanja lovačke etike i običaja i drugih sportsko-rekreacionih aktivnosti,

(3) Lovačko udruženje može biti korisnik sportsko-rekreacionog lovišta ako ima najmanje 50 članova sa položenim lovačkim ispitom, a koji imaju državljanstvo Republike Srpske, odnosno Bosne i Hercegovine.

Član 32.

(1) Sportsko-rekreaciona lovišta dodjeljuju se na korišćenje nakon sprovedene procedure javnog konkursa, koji raspisuje Ministarstvo.

(2) Ministar donosi rješenje kojim se sportsko-rekreaciono lovište daje na korišćenje isključivo jednom korisniku, onom lovačkom udruženju koje ponudi najpovoljnije uslove za održivo gazdovanje i za poboljšanje kvaliteta lovnih resursa, a uz prethodno pribavljeno mišljenje Lovačkog saveza.

(3) Jedno lovačko udruženje može biti korisnik samo jednog sportsko-rekreacionog lovišta.

(4) Ministar donosi pravilnik kojim propisuje detaljnije uslove, postupak i način davanja sportsko-rekreacionog lovišta na korišćenje.

Član 33.

(1) Posebna i sportsko-rekreaciona lovišta dodjeljujuse na korišćenje za period od deset godina.

(2) Ministarstvo zaključuje ugovor sa korisnikom o dodjeli lovišta na korišćenje.

(3) Ugovor iz stava 2. ovog člana sadrži period na koji se lovište daje na korišćenje, godišnju visinu naknade za korišćenje planiranog odstrela divljači, mjere koje je korisnik dužan da preduzme radi poboljšanja kvaliteta lovnog fonda i životnih uslova divljači u lovištu, uslove održivog korišćenja lovišta, uslove pod kojim se mijenja, dopunjuje ili raskida ugovor i drugo.

(4) Pravo korišćenja lovišta korisnik ne može ustupiti drugom korisniku niti dati u zakup.

Član 34.

(1) Korisniku lovišta, za korišćenje planiranog odstrela divljači, utvrđuje se godišnja naknada za korišćenje lovnog fonda prilikom zaključivanja ugovora o korišćenju lovišta iz člana 33. stav 2. ovog zakona, i to na osnovu vrijednosti divljači planirane za odstrel tokom lovne sezone.

(2) Vlada, na prijedlog Ministarstva, donosi odluku kojom propisuje visinu i način plaćanja naknade iz stava 1. ovog člana.

(3) Naknada iz stava 1. ovog člana uplaćuju se na račun javnih prihoda Republike.

Član 35.

(1) Nakon potpisivanja ugovora iz člana 33. stav 2. ovog zakona, korisnik lovišta dužan je da organizuje lovočuvarsku službu i angažuje stručno lice za poslove lovstva, te da u roku od tri mjeseca od dana potpisivanja ugovora vidno obilježi granice lovišta i da ih trajno održava.

(2) Rok za organizovanje lovočuvarske službe i angažovanje stručnog lica za poslove lovstva je 30 dana od dana potpisivanja ugovora.

Član 36.

(1) Ministarstvo sa korisnikom lovišta raskida ugovor o dodjeli lovišta na korišćenje u slučajevima:

1) ako korisnik lovišta ne koristi lovne resurse u skladu sa odredbama ovog zakona ili ugovora o korišćenju lovišta,

2) ako korisnik lovišta ne ispunjava svoje ugovorne obaveze iz ugovora o korišćenju lovišta,

3) ako korisnik lovišta ne sprovodi mjere poboljšanja kvaliteta lovnih resursa u skladu sa lovnom osnovom,

4) ako ne funkcionišu organi upravljanja korisnika lovišta ili ukoliko korisnik lovišta ostane bez lica za zastupanje i predstavljanje u periodu dužem od 60 dana,

5) ako se ustanovi da se zemljište, šuma ili voda koriste u svrhe koje isključuju mogućnost bavljenja lovstvom, te ako su u lovištu ili njegovom dijelu prestali uslovi radi kojih je lovište ustanovljeno ili se lovna površina pretvara u namjenu od opšteg interesa.

(2) Republička uprava za inspekcijske poslove (u daljem tekstu: Inspektorat) može uputiti Ministarstvu inicijativu za raskidanje ugovora o davanju lovišta na korišćenje u slučajevima iz stava 1. t. 1), 2) i 3) ovog člana.

(3) Prije raskidanja ugovora o dodjeli lovišta na korišćenje Ministarstvo je dužno zatražiti mišljenje Lovačkog saveza.

Član 37.

(1) Ako se na objavljeni javni konkurs iz člana 32. stav 1. ovog zakona ne prijavi kandidat koji ispunjava uslove za dodjelu lovišta ili se sa korisnikom lovišta raskine ugovor o dodjeli lovišta na korišćenje u slučajevima iz člana 36. stav 1. t. 1), 2), 3) i 4) ovog zakona ili iz bilo kog razloga lovište ostane bez korisnika, Ministarstvo privremeno dodjeljuje lovište na održivo korišćenje pravnom licu koje koristi šume i šumsko zemljište, poljoprivredno zemljište ili vodene površine.

(2) Privremeni korisnik lovišta dužan je da u roku od 30 dana od dana preuzimanja lovišta obezbijedi zaštitu divljači putem organizovanja lovočuvarske službe, i to do okončanja postupka iz člana 32. ovog zakona.

Član 38.

(1) Privredno lovišteje lovište čiji se lovni resurs održivo koristi i poboljšava na osnovu uloženog domaćeg ili stranog kapitala, čiji je cilj poslovna dobit i poboljšanje kvaliteta lovnih resursa.

(2) U privrednom lovištu na koncesiju se daje planirani odstrel divljači uz obavljanje lovne djelatnosti, uz obavezu održavanja i poboljšavanja kvaliteta lovnih resursa koje koristi, a u skladu sa odredbama lovne osnove.

(3) Koncesija na planirani odstrel u privrednom lovištu može se dati stranom i domaćem pravnom licu na period do 20 godina, u skladu sa ovim zakonom i propisima kojima se uređuju koncesije.

Član 39.

(1) Uzgajalište divljači u ograđenom prostoru ustanovljava se na zakupljenom šumskom ili poljoprivrednom zemljištu u svojini Republike, ili privatnoj svojini ili na vlastitom posjedu, a u kojem se obezbjeđuju povoljni ekološki uslovi za održiv život, reprodukciju, rast i razvoj divljači.

(2) Ministar donosi rješenje kojim se ustanovljava uzgajalište divljači u ograđenom prostoru, na zahtjev zainteresovanog pravnog lica uz koji se prilaže program za osnivanje uzgajališta divljači i mišljenje Lovačkog saveza.

(3) Efikasnost realizacije programa, kao i sprovedenih mjera za poboljšanje korisnik uzgajališta divljači vodi i iskazuje kroz odgovarajuću evidenciju o efektima sprovedenih mjera.

Član 40.

(1) Prihvatilište za divljač osniva se na ograđenim površinama zemljišta na kojima se vrši gajenje i zaštita divljači koja se nalazi u njemu radi sprovođenja naučnog istraživanja, obrazovanja, razvoja turizma, naseljavanja divljači i privremenog ili trajnog zbrinjavanja ozlijeđenih i bolesnih jedinki i jedinki koje su oduzete iz zatočeništva.

(2) Prilikom osnivanja prihvatilišta vodi se računa da se ono nalazi u prirodnom ambijentu koji pruža osnovne uslove za boravak divljači u njemu.

(3) Najmanja površina na kojoj se može formirati prihvatilište za divljač visokog lova je dva hektara.

(4) Ministar donosi rješenje kojim se osniva prihvatilište za divljač, na zahtjev korisnika lovišta uz koji se prilaže dokumentacija koja sadrži lokaciju prihvatilišta za divljač, ekološke uslove, kao i cilj i opravdanost osnivanja prihvatilišta.

**GLAVA IV**

**PLANIRANJE U LOVSTVU I KATASTAR LOVIŠTA**

Član 41.

(1) Radi unapređivanja i razvoja upravljanja i gazdovanja lovnim resursima donosi se Program razvoja lovstva za period od deset godina.

(2) Ministar donosi Program razvoja lovstva nakon pribavljenog mišljenja Lovačkog saveza, a koji je usaglašen sa Strategijom zaštite životne sredine Republike Srpske.

(3) U Programu razvoja lovstva podjednako se uvažavaju aspekti lovačke djelatnosti, zaštite prirode, zaštite životne sredine i interesi jedinica lokalne samouprave.

Član 42.

(1) Plan upravljanja velikim zvijerima je dokument kojim se definišu mjere radi rješavanja stvarnih i potencijalnih problema koji nastaju zaštitom i očuvanjem velikih zvijeri, a s ciljem da se osigura njihov dugoročni opstanak i skladniji život s ljudima.

(2) Plan upravljanja velikim zvijerima donosi se za mrkog medvjeda, vuka i risa za period od deset godina.

(3) Plan upravljanja iz stava 1. ovog člana sadrži uputstva za sva nadležna tijela koja su na bilo koji način povezana s upravljanjem određene vrste divljači.

(4) Plan upravljanja iz stava 1. ovog člana može se donijeti i za neku drugu vrstu divljači, osim vrsta navedenih u stavu 2. ovog člana, ukoliko za to postoji ukazana potreba.

(5) Ministar na prijedlog Lovačkog saveza donosi Plan upravljanja iz stava 1. ovog člana.

Član 43.

(1) Lovna osnova je višenamjenski plan gazdovanja lovnim resursima u lovištu koju predlaže i donosi korisnik lovišta za period od deset godina, a na koju ministar rješenjem daje saglasnost.

(2) Lovne osnove usklađuju se sa Programom razvoja lovstva i sa planovima upravljanja velikim zvijerima.

(3) Izradu lovnih osnova mogu vršiti pravna lica registrovana za tu djelatnost i Lovački savez, u skladu sa zakonom.

Član 44.

(1) Korisnik lovišta obavezan je da dostavi Ministarstvu prijedlog lovne osnove najkasnije u roku od godinu dana od dana potpisivanja ugovora o korišćenju lovišta.

(2) Ministar donosi rješenje kojim daje saglasnost na lovnu osnovu iz stava 1. ovog člana.

(3) Revizija lovne osnove obavlja se kada su trajno ili bitno izmijenjeni uslovi i okolnosti na kojima se temelji lovna osnova.

(4) Korisnik lovišta je obavezan predložiti i dostaviti novu lovnu osnovu Ministarstvu, najkasnije u roku od četiri mjeseca prije isteka roka za koji je donesena prethodna lovna osnova.

(5) Ministar rješenjem imenuje komisiju za recenziju, za pregled i ocjenu lovnih osnova, a koja se sastoji od tri člana.

(6) Ministarstvo je dužno da u roku od 60 dana od dana prijema prijedloga lovne osnove donese rješenje o saglasnosti na lovnu osnovu ili stavi primjedbe na dostavljeni prijedlog.

(7) Odredbe lovne osnove za koju je data saglasnost obavezujuće su za korisnika lovišta.

Član 45.

(1) Do donošenja lovne osnove korisnici lovišta gazduju lovištem na osnovu privremenog godišnjeg plana gazdovanja lovištem, na koji Ministarstvo daje saglasnost.

(2) Nakon donošenja lovne osnove korisnik lovišta dužan je da, u skladu sa lovnom osnovom i stanjem u lovištu, donese godišnji plan gazdovanja lovištem, na koji Ministarstvo daje saglasnost.

(3) Odredbe privremenog godišnjeg plana i godišnjeg plana gazdovanja lovištem obavezujuće su za korisnika lovišta.

(4) Ministar donosi pravilnik kojim propisuje način proljećnog prebrojavanja divljači, sadržaj, način i nosioce izrade lovne osnove, privremenog godišnjeg plana gazdovanja lovišta, godišnjeg plana gazdovanja lovišta i evidencije o realizaciji predviđenih mjera.

Član 46.

(1) Lovna godina je period planskog korišćenja lovišta koji traje od 1. aprila tekuće godine do 31. marta naredne godine.

(2) Godišnji plan gazdovanja lovištem i privremeni plan gazdovanja lovištem izrađuju se za period od 1. aprila tekuće godine do 31. marta naredne godine i dostavljaju se Ministarstvu na davanje saglasnosti.

(3) Planovi iz stava 2. ovog člana dostavljaju se Ministarstvu do 30. aprila, u pisanoj i elektronskoj formi.

Član 47.

(1) Korisnici lovišta obavezni su da na obrascima evidencije upisuju podatke o korišćenju lovišta za proteklu lovnu godinu, najkasnije do 31. maja tekuće godine.

(2) Podaci u obrascima evidencije unose se elektronski ili ručno (hemijskom olovkom ili mastilom) i sastavni su dio lovne osnove.

(3) Korisnici lovišta dužni su da uspostave informacioni sistem za lovstvo i omoguće elektronsku vezu sa informacionim sistemom u Ministarstvu.

(4) Ministar donosi pravilnik kojim propisuje uspostavljanje informacionog sistema u lovstvu, njegov sadržaj, način upravljanja, održavanja i korišćenja.

Član 48.

(1) Lovna osnova i privremeni godišnji plan gazdovanja lovištem obavezno su usklađeni sa strateškim planovima razvoja poljoprivrede, šumarstva, vodoprivrede, zaštite prirode i zaštite životne sredine.

(2) Lovna osnova za lovišta koja obuhvataju nacionalne parkove i druga prirodna zaštićena područja obavezno je usklađena sa propisima kojima se uređuju mjere zaštite i načina korišćenja nacionalnih parkova i drugih zaštićenih područja.

(3) Vlasnici i korisnici zemljišta i vodenih površina na kojima se nalazi lovište dužni su da dozvole radnje i mjere gazdovanja lovištem predviđene lovnom osnovom i godišnjim planom gazdovanja lovišta.

Član 49.

(1) Za svako lovište ustanovljava se i vodi katastar lovišta.

(2) Katastar lovišta ustanovljava i vodi korisnik lovišta i dostavlja ga Ministarstvu.

(3) Ministar donosi pravilnik kojim propisuje način izrade, vođenja i dostavljanje podataka katastra lovišta.

**GLAVA V**

**LOV I KORIŠĆENJE DIVLJAČI**

Član 50.

(1) Lov divljači obuhvata praćenje, osmatranje, izbor jedinke za odstrel, odstrel ili hvatanje, sakupljanje odstrijeljene divljači, uređenje i evidenciju trofeja i foto-lov.

(2) Divljač mogu loviti lica koja imaju položen lovački ispit i dozvolu za držanje i nošenje oružja, u skladu sa ovim zakonom, podzakonskim aktima i etičkim kodeksom lovca.

(3) Lovci su obavezni da prilikom lova budu prikladno odjeveni i opremljeni za lov, uz obavezno istaknuto vidljivo fluorescentno obilježje.

(4) Lov divljači visokog lova vrši se na osnovu dozvole za lov, a lov divljači niskog lova vrši se na osnovu lovne karte koju izdaje korisnik lovišta.

(5) U lovu mogu učestvovati lovci pripravnici bez prava odstrela divljači, a pod nadzorom lovca mentora.

(6) Lovci u komercijalnom lovu mogu učestvovati samo u pratnji lovočuvara ili stručnog pratioca kog ovlasti korisnik lovišta.

(7) Korisnik lovišta dužan je da utvrdi da li lovac u lovu ispunjava uslove iz st. 2. i 3. ovog člana, a u slučaju da utvrdi suprotno, obavezan je da mu ne dozvoli lov.

(8) Ministar donosi pravilnik kojim se propisuju oblik, sadržaj, način izdavanja i rok važenja dozvole za lov i lovne karte.

Član 51.

Foto-lov, obilazak i osmatranje divljači i lovišta odobrava korisnik lovišta u skladu sa ovim zakonom.

Član 52.

(1) Ulovljena ili uginula divljač i njeni dijelovi pripadaju korisniku lovišta.

(2) Za korišćenje divljači i njenih dijelova korisniku lovišta plaća se naknada.

(3) Matični lovac plaća za korišćenje divljači i njenih dijelova:

1) za divljač visokog lova 30% u odnosu na cijene propisane rješenjem o cjenovniku odstrela, korišćenja divljači i usluga u lovištu (osim u komercijalnom lovu),

2) za divljač niskog lova 25% u odnosu na cijene propisane rješenjem o cjenovniku odstrela, korišćenja divljači i usluga u lovištu (osim u komercijalnom lovu).

(4) Lovci u komercijalnom lovu, za korišćenje divljači, njenih dijelova i drugih usluga, plaćaju punu cijenu utvrđenu propisom o cjenovniku odstrela, korišćenja divljači i usluga u lovištu.

(5) Ministar donosi rješenje kojim se utvrđuje cjenovnik odstrela, korišćenja divljači i usluga u lovištu.

Član 53.

(1) Odstrel divljači dozvoljen je lovačkom puškom kuglarom sa izolučenom cijevi (lovačkim karabinom), puškom sačmaricom, kombinovanom lovačkom puškom sa izolučenim i neolučenim cijevima, poluautomatskom lovačkom puškom i poluatomatskim lovačkim karabinom.

(2) Lovačkom puškom sa izolučenom cijevi lovi se divljač visokog lova, a puškom sačmaricom divljač niskog lova.

(3) Na lovačke puške sa izolučenim cijevima za lov divljači visokog lova dozvoljeno je montirati moderator zvuka, koji se koristi sa standardnom lovačkom municijom.

(4) Izuzetno od stava 2. ovog člana, dozvoljen je lov divlje svinje puškom sačmaricom, metkom sa jednom kuglom, te vuka i velikog tetrijeba puškom sačmaricom, a lisicu, šakala i jazavca lovačkom puškom sa izolučenom cijevi.

(5) Ministar donosi pravilnik o načinu upotrebe lovačkog oružja i municije.

Član 54.

(1) Ministar donosi rješenje kojim se odobrava lov sokolarenjem i korišćenje drugih vrsta ptica grabljivica subjektima registrovanim za ovu vrstu djelatnosti, a u skladu sa pravilima ovog načina lova.

(2) Ministar donosi pravilnik kojim propisuje polaganje sokolarskog ispita, mjesto i način lova sa pticama grabljivicama (sokolarenje) i uslove koji su obavezni da ispunjavaju subjekti iz stava 1. ovog člana.

Član 55.

(1) Promet ulovljene divljači i njenih dijelova može se vršiti samo na osnovu dokumentacije koju izdaje korisnik lovišta.

(2) Ulovljena divljač, njeni dijelovi i trofeji divljači mogu se iznijeti iz lovišta i staviti u promet samo ako je za njih izdata propratnica i trofejni list, za vrste divljači za koje je propisano izdavanje trofejnog lista.

(3) Propratnica i trofejni list se izdaju na propisanom obrascu korisnika lovišta koji o njima vodi evidenciju.

(4) Ministar donosi pravilnik kojim se propisuju obrasci propratnice i trofejnog lista, njihov sadržaj, način izdavanja i njihova evidencija.

Član 56.

(1) Trofejima divljači, u smislu ovog zakona, smatraju se kosti lobanje sa parogovima srndaća, običnog jelena i jelena lopatara, rogovi divojarca, divokoze i muflona, kljove divljeg vepra, lobanja i krzno medvjeda, vuka, šakala i divlje mačke, lobanja lisice, jazavca i rakunopsa, te cijeli primjerak mužjaka velikog tetrijeba.

(2) Ministar donosi pravilnik kojim propisuje detaljne uslove pod kojima se može vršiti prepariranje divljači i držanje trofeja javno izloženih u objektima, kao i upotreba mesa divljači u ugostiteljskim objektima.

Član 57.

(1) Vrhunskim trofejom smatraju se, po broju poena, tri najjača ocijenjena trofeja po formulama Međunarodnog savjeta za očuvanje divljači i lova (SIS), za pojedine vrste divljači u Republici, utvrđena na osnovu evidencije baze podataka o vrijednosnim trofejima.

(2) Vrhunski trofej je vlasništvo lovca koji je divljač odstrijelio i ne može se iznijeti iz Republike.

(3) Izuzetno od stava 2. ovog člana, ukoliko vrhunski trofej stekne inostrani lovac, Republika otkupljuje vrhunski trofej.

(4) Sredstva za otkup iz stava 3. ovog člana obezbjeđuju se iz namjenskih sredstava budžetskog fonda za razvoj lovstva.

(5) Lovački savez je dužan da se stara o otkupljenom vrhunskom trofeju, koji se na sajmovima izlaže na ime lovca koji je tu divljač odstrijelio.

(6) Ocjenu na osnovu koje je trofej kategorisan u vrhunski trofej daje Republička komisija za ocjenu lovačkih trofeja, koju imenuje Lovački savez, uz prethodno pribavljenu saglasnost Ministarstva, a aktom o imenovanju utvrđuju se sastav, zadaci, prava i dužnosti članova Republičke komisije.

(7) Izuzetno od stava 2. ovog člana, Ministarstvo može odobriti privremeno iznošenje vrhunskog trofeja van teritorije Republike.

(8) Korisnici lovišta dužni su da Ministarstvu, u elektronskoj formi, dostavljaju podatke za trofeje iz trofejnog lista, najkasnije do 31. maja tekuće lovne godine za prethodnu lovnu godinu, osim za vrhunski trofej za kog se podaci dostavljaju Ministarstvu najkasnije u roku od tri dana od dana ocjene trofeja.

(9) Ministar donosi pravilnik kojim se propisuje vođenje baze podataka vrhunskih i vrijednih trofeja.

(10) Ministar donosi rješenje kojim se utvrđuje Lista republičkih prvaka i vrhunskih trofeja, a koja se objavljuje u „Službenom glasniku Republike Srpske“.

Član 58.

(1) Korisnik lovišta je dužan da komisijski i pravovremeno izvrši ocjenjivanje lovačkih trofeja i izda trofejni list za trofeje srndaća, običnog jelena, jelena lopatara, divojarca, divokoze, muflona, vepra, medvjeda, vuka, velikog tetrijeba, a na zahtjev lovca i za trofeje divlje mačke, šakala, lisice, jazavca i rakunopsa.

(2) Lovački trofeji stečeni u sportsko-rekreacionom lovu ocjenjuju se najkasnije 60 dana od dana odstrela, a trofeji iz komercijalnog lova u roku od dva dana od dana odstrela.

(3) Komisiju za ocjenjivanje lovačkih trofeja i potpis trofejnog lista imenuje korisnik lovišta, uz saglasnost Lovačkog saveza, od lica koji imaju položen ispit za ocjenjivanje lovačkih trofeja.

(4) Komisija iz stava 3. ovog člana vrši ocjenu trofeja na osnovu standarda Međunarodnog savjeta za očuvanje divljači i lova (SIS).

(5) Ministar donosi pravilnik kojim propisuje program i način polaganja ispita za ocjenjivanje lovačkih trofeja.

Član 59.

(1) Lovački savez predstavlja i zastupa interese svojih članica, savjetodavno i stručno djeluje na njih, vrši koordinaciju rada korisnika lovišta, vrši promociju lovstva i lovnog turizma, organizuje sajmove i učestvuje na sajmovima, razvija lovnu etiku, kinologiju i lovno streljaštvo, vrši javna ovlašćenja u skladu sa zakonom, te obavlja druge poslove koji se tiču lovstva u zemlji i inostranstvu.

(2) Lovački savez je ovlašćen da:

1) štampa dozvole za lov, lovne karte, propratnice i trofejne listove u obliku i sa sadržajem propisanim pravilnicima i distribuiše ih korisnicima lovišta,

2) izrađuje lovne osnove u skladu sa zakonom,

3) priprema i organizuje polaganje lovačkih ispita,

4) imenuje komisije za polaganje lovačkih ispita,

5) izdaje uvjerenja o položenim lovačkim ispitima,

6) organizuje edukacije i pripreme za polaganje lovočuvarskog ispita,

7) imenuje komisije za polaganje lovočuvarskog ispita,

8) izdaje uvjerenja o položenom lovočuvarskom ispitu,

9) organizuje edukacije i pripreme za polaganje ispita za ocjenu lovačkih trofeja,

10) imenuje članove Republičke komisije za ocjenu i rangiranje vrhunskih lovačkih trofeja uz prethodnu saglasnost Ministarstva,

11) vrši ažuriranje liste vrhunskih trofeja, koja je sastavni dio informacionog sistema i zvanične internet stranice Lovačkog saveza,

12) odlučuje kao drugostepeni organ u disciplinskim predmetima korisnika lovišta – članica Lovačkog saveza,

13) daje mišljenje na Program razvoja lovstva,

14) utvrđuje prijedlog Plana upravljanja velikim zvijerima,

15) daje prethodnu saglasnost na statut korisnika lovišta – članica Lovačkog saveza,

16) vodi propisane evidencije o ovlašćenjima koja vrši u skladu sa ovim zakonom,

17) daje mišljenje prilikom ustanovljavanja lovišta i dodjele sportsko-rekreacionog lovišta na korišćenje,

18) daje mišljenje o planiranom lovu migratornih vrsta divljači, na osnovu prijedloga korisnika lovišta.

**GLAVA VI**

**ŠTETE I NAKNADA ŠTETE**

Član 60.

Korisnik lovišta, vlasnici i korisnici zemljišta i vodenih površina na teritoriji lovišta, kao i upravljač javnih puteva i drugih javnih dobara, dužni su da preduzimaju sve propisane i neophodne mjere radi sprečavanja štete koju divljač može počiniti ljudima ili njihovoj imovini.

Član 61.

Korisnik lovišta u lovištu preduzima sljedeće mjere za sprečavanje štete od divljači:

1) održava brojno stanje divljači do optimalne brojnosti utvrđene planskim dokumentom, a na nivou biološke ravnoteže za vrste divljači van režima zaštite,

2) obezbjeđuje prihranu i vodu divljači u lovištu tokom lovne godine, u količini utvrđenoj planskim dokumentom,

3) podiže i održava lovnotehničke objekte za osmatranje i lov (visoke i niske čeke) na odgovarajućim mjestima radi podizanja stepena zaštite imovine od divljači,

4) preduzima higijensko-tehničke mjere koje sprečavaju pojavu širenja zaraznih i drugih bolesti,

5) pruža pomoć u vidu informacija vlasnicima i korisnicima imovine u pogledu nabavke i pravilne upotrebe sredstava za sprečavanje šteta od divljači, kao i zaštite života i zdravlja ljudi i imovine od divljači, putem sredstava javnog informisanja, oglašavanjem na lokalnim oglasnim tablama i putem društvenih mreža,

6) podnosi zahtjev upravljaču puta za postavljanje saobraćajnih znakova opasnosti „divljač na putu“ i izričitih naredbi „ograničenje brzine“ na svim javnim putevima na kojima postoji mogućnost naleta motornog vozila na divljač u saobraćaju.

Član 62.

(1) Vlasnici zemljišta i stoke i korisnici zemljišta na teritoriji lovišta dužni su da na tom zemljištu, usjevima, voćnjacima, vinogradima, zasadima, pčelinjacima, oborima i objektima preduzimaju sve mjere za sprečavanje štete od divljači i na divljači.

(2) Subjekti iz stava 1. ovog člana dužni su da na tom zemljištu preduzimaju sljedeće mjere za sprečavanje štete od divljači i na divljači:

1) vrše redovnu kontrolu stanja svoje imovine,

2) koriste mehanička sredstva za pojedinačnu zaštitu stabala voćaka i drugih sadnica (plastične mreže i folija, plastični ili papirni džakovi, kukuruzovina i drugi materijali),

3) vrše zaštitu usjeva i zasada ograđivanjem odgovarajućim ogradama (pletene žice, električni pastiri i drvene ograde) na način koji sprečava prolazak divljači, zavisno od vrste divljači koja ugrožava imovinu,

4) čuvaju ili organizuju čuvanje domaćih životinja, voćnjaka, usjeva i zasada korišćenjem vezanih pasa, loženjem vatre, postavljanjem adekvatnih ograda koje odbijaju divljač, svjetlosnih i zvučnih uređaja,

5) uklanjaju usjeve i druge plodove sa korišćenih površina u agrotehničkom roku,

6) čuvaju domaće životinje uz stalno prisustvo pastira i pastirskih pasa na površinama dozvoljenim za pašu, a noću ih zatvaraju u obore i objekte izgrađene na način da se onemogući ulazak bilo koje vrste divljači koja može nanijeti štetu na domaćim životinjama,

7) obezbjeđuju koševine i žetve poljoprivrednim mašinama koje imaju elektronske ili mehaničke uređaje za otkrivanje i plašenje divljači,

8) koriste dozvoljena hemijska sredstva u poljoprivredi i šumarstvu u skladu sa uputstvom proizvođača.

(3) Mjera za zaštitu pčelinjaka od divljači je ograđivanje ogradom od armaturne mreže koju divljač ne može preskočiti ili električni pastir sa minimalno tri reda žica.

Član 63.

(1) Pravno ili fizičko lice kome je zaštićena divljač prouzrokovala štetu (u daljem tekstu: oštećeni) ima pravo na naknadu štete samo ako je preduzelo mjere propisane ovim zakonom za sprečavanje štete od divljači, a za štetu na pčelinjaku i ako su ispunjeni uslovi utvrđeni propisom kojim se uređuje oblast pčelarstva i podzakonskim aktima donesenih na osnovu ovog propisa.

(2) Za štetu koju učini lovostajem zaštićena divljač naknadu pričinjene štete plaća korisnik lovišta.

(3) Za štetu koju učini divljač za koju je propisanatrajna zabrana lova naknadu pričinjene štete plaća subjekat koji je propisao zabranu.

(4) Izuzetno od stava 2. ovog člana, za štetu koju pričini medvjed i dabar naknadu plaća Republika iz budžeta u visini od 50%, lokalna zajednica u visini od 25% i korisnik lovišta u visini od 25% procjene štete.

(5) Nema odgovornosti za štetu koju pričini zaštićena divljač na stoci bez čobana, u području na kome je paša zabranjena i ako vlasnik stoke nije preduzeo mjere zaštite propisane članom 62. stav 2. tačka 6) ovog zakona.

(6) Ne nadoknađuju se štete koju pričini divljač iz st. 2. i 3. ovog člana na površinama lovišta na kojima vlasnici i korisnici tih površina, iz bilo kojih razloga, ne dozvole radnje i mjere gazdovanja lovištem u skladu sa članom 48. stav 3. ovog zakona.

(7) Obaveza oštećenog je da sačuva sve dokaze koji ukazuju na učinjenu štetu i počinioca.

Član 64.

(1) Prijava o pričinjenoj šteti od divljači podnosi se nadležnom opštinskom ili gradskom organu odmah, a najkasnije u roku od tri dana od nastanka štete, odnosno od saznanja za štetu, a u istom vremenskom roku se obavještava i korisnik lovišta.

(2) Nadležni opštinski ili gradski organ dužan je odmah, a najkasnije u roku od tri dana po prijemu prijave štete, da formira komisiju za utvrđivanje uzroka štete i procjenu vrijednosti štete (u daljem tekstu: komisija).

(3) Komisiju čine tri člana, i to predstavnik opštinskog ili gradskog organa, stručno lice za procjenu vrijednosti štete (poljoprivredni ili veterinarski stručnjak) i stručno lice za utvrđivanje uzroka štete, šumarske, veterinarske, poljoprivredne ili biološke struke sa iskustvom na istim poslovima, a kog odredi korisnik lovišta.

(4) Komisija je dužna da odmah izvrši uviđaj na licu mjesta, a na uviđaj se pozivaju oštećeni i predstavnik korisnika lovišta.

(5) Komisija o svom radu sačinjava zapisnik koji obavezno sadrži: mjesto i način nastanka štete, znakove koji upućuju na određenu vrstu divljači, procjenu obima i visine štete, preduzete mjere oštećenog da se spriječi šteta i preduzete mjere poslije štete, te zaključno mišljenje o ispunjenosti uslova za naknadu štete.

(6) Procjena visina štete iz stava 5. ovog člana vrši se u skladu sa tržišnim cijenama za tekuću godinu.

Član 65.

(1) Nakon prijema zapisnika iz člana 64. stav 5. ovog zakona, nadležni opštinski, odnosno gradski organ uprave pokušava sporazumno utvrđivanje štete između oštećenog, korisnika lovišta i organa odgovornog za naknadu štete.

(2) Nakon potpisivanja sporazuma iz stava 1. ovog člana, isplata štete se vrši u skladu sa planom raspoloživih sredstava u budžetu Republike Srpske za tu namjenu u tekućoj godini.

(3) Ako ne dođe do sporazuma, oštećeni može podnijeti tužbu nadležnom sudu u roku od 60 dana od dana pokušaja sporazumnog utvrđivanja štete, a radi utvrđivanja štete i njene visine.

(4) Ukoliko se tužba ne podnese u propisanom roku iz stava 3. ovog člana, oštećeni nema pravo na naknadu štete.

Član 66.

(1) Radi smanjenja šteta naletom motornog vozila na divljač u saobraćaju i otklanjanja mogućnosti nastanka šteta, korisnik lovišta je dužan dostaviti upravljaču javnih puteva i upravljaču željezničke infrastrukture pisanu informaciju o postojanju kritičnih lokacija i dionica puta na kojem divljač vrši sezonske i dnevne migracije, kao i zahtjev iz člana 61. tačka 6) ovog zakona.

(2) Informacija iz stava 1. ovog člana posebno sadrži tačne lokacije i dužinu kritičnih dionica puta, kao i vrste divljači koje svojim kretanjem mogu ugroziti bezbjednost saobraćaja i uzrokovati štete.

(3) Upravljač javnih puteva, u skladu sa propisima o bezbjednosti saobraćaja i na osnovu dostavljene informacije iz stava 1. ovog člana i zahtjeva iz člana 61. tačka 6) ovog zakona, obavezan je da kritično područje obilježi odgovarajućom saobraćajnom signalizacijom i opremom puta propisanom odgovarajućim zakonom i podzakonskim aktima.

(4) Ukoliko upravljač javnog puta ne postupi u skladu sa st. 1. i 3. ovog člana, odgovoran je za pričinjenu štetu u slučaju da šteta nije nastala kao posljedica sprovođenja lova i uznemiravanja divljači.

(5) Za štetu nastalu naletom motornog vozila na divljač odgovoran je vozač ukoliko se utvrdi da je upravljao motornim vozilom suprotno odredbama propisa kojima je uređena bezbjednost saobraćaja na putevima i postojećim saobraćajnim znacima na dijelu puta na kome je nastala šteta.

(6) Korisnik lovišta je dužan nadoknaditi štetu ukoliko se utvrdi da je šteta nastala kao posljedica sprovođenja lova i uznemiravanja divljači, u kom slučaju nema odgovornosti vozača motornog vozila i upravljača javnog puta.

(7) Ukoliko upravljač puta ne postupi u skladu sa st. 1. i 3. ovog člana, a šteta je nastala kao posljedica sprovođenja lova i uznemiravanja divljači, nastalu štetu plaća upravljač puta u visini 50% i korisnik lovišta u visini 50% procjene štete.

(8) Ukoliko se utvrdi da je vozač upravljao motornim vozilom u skladu sa propisima kojima je uređena bezbjednost saobraćaja na putevima i postojećim saobraćajnim znacima, a korisnik lovišta nije sprovodio lov, nastalu štetu plaća Republika iz budžeta u visini 50% i korisnik lovišta u visini 50% procjene štete.

(9) U slučajevima propisanim st. 5. i 6. ovog člana, na uviđaj koji vrši nadležna policijska stanica obavezno se poziva predstavnik korisnika lovišta, koji fotografiše nastradalu divljač i oštećenja na vozilu i pravi službenu zabilješku o događaju za potrebe korisnika lovišta, a ukoliko nadležna policijska stanica nije pozvala predstavnika korisnika lovišta, korisnik lovišta nema odgovornost za naknadu štete na vozilu.

(10) Za štetu nastalu naletom motornog vozila na divljač na auto-putu, ukoliko se utvrdi da je vozač upravljao motornim vozilom u skladu sa propisima kojima je uređena bezbjednost saobraćaja na putevima i postojećim saobraćajnim znacima, odgovoran je upravljač auto-puta.

Član 67.

(1) Fizička i pravna lica koja pričine štetu u lovištu bespravnim lovom suprotno ovom zakonu, upravljanjem motornim vozilom suprotno postojećim znakovima i zakonu koji uređuje bezbjednost saobraćaja na putevima ili štetu pričini na bilo koji drugi bespravan način, dužni su da korisniku lovišta nadoknade štetu po opštim pravilima koja vrijede za naknadu štete.

(2) Ministar donosi pravilnik kojim propisuje način, postupak naknade i vrijednost štete pričinjene korisniku lovišta bespravnim lovom, u saobraćaju ili na drugi način.

(3) Sredstva za naknadu štete od divljači koja je nastala u saobraćaju obezbjeđuju se dijelom iz ukupnih sredstava za korišćenje lovnog fonda.

Član 68.

Za štetu koju prilikom lova učine lovci i lovački psi koji učestvuju u lovu odgovorni su počinioci, odnosno vlasnici lovačkih pasa.

**GLAVA VII**

**SREDSTVA ZA ZAŠTITU, UZGOJ DIVLJAČI I UNAPREĐIVANJE LOVSTVA**

Član 69.

(1) Dio sredstava za obnovu, zaštitu, uzgoj, održivo korišćenje i poboljšanje kvaliteta rijetke, vrijedne i ugrožene divljači, kao i njihovih staništa, obezbjeđuju se iz namjenskih sredstava za unapređivanje lovstva koja se uplaćuju na račun javnih prihoda u budžet Republike, sredstava za podsticaj i vlastitih prihoda od planiranog odstrela divljači i drugih usluga.

(2) Namjenska sredstva koja se uplaćuju na račun javnih prihoda Republike obezbjeđuju se iz:

1) naknade za korišćenje lovnog fonda,

2) dijela koncesione naknade za korišćenje privrednog lovišta,

3) dva posto od ukupne vrijednosti naknade za unapređivanje opštekorisnih funkcija šuma koju na račun javnih prihoda uplaćuju sva pravna lica koja svoju djelatnost obavljaju na teritoriji Republike, kao i poslovne jedinice ili dijelovi pravnih lica čije je sjedište van Republike.

(3) Lovišta u kojima su pravna lica upravljači, odnosno korisnici šuma i šumskog zemljišta u svojini Republike, finansiraju se iz ostvarenih prihoda tih pravnih lica.

Član 70.

Prihodi koje ostvare korisnici lovišta koriste se za očuvanje i poboljšanje kvaliteta lovnih resursa, u koje se ubrajaju:

1) zaštita, uzgoj, održavanje i poboljšanje kvaliteta staništa, životnih uslova i reprodukcije divljači u lovištu,

2) dostizanje i održavanje biološke ravnoteže, polne i starosne strukture osnovnih vrsta divljači, koja je utvrđena u kapacitetu lovišta,

3) obnova autohtonih i unošenje novih vrsta divljači u lovište,

4) izgradnja lovnouzgojnih i lovnotehničkih objekata, te druge infrastrukture u lovištu,

5) preduzimanje mjera za smanjenje štete i naknadu štete koju počini divljač,

6) plaćanje naknade za korišćenje lovnog fonda,

7) stručno obrazovanje i usavršavanje kadrova u lovstvu,

8) izrada planskih dokumenata, programa i studija razvoja lovstva,

9) nabavka rasnih lovačkih pasa,

10) izdavačka djelatnost iz oblasti lovstva.

Član 71.

(1) Namjenska sredstva iz člana 69. stav 2. ovog zakona koriste se za:

1) razvoj i unapređivanje lovstva, te očuvanje i poboljšanje kvaliteta lovnih resursa,

2) otkup vrhunskih trofeja, stečenih od inostranih lovaca u skladu sa članom 57. stav 3. ovog zakona,

3) naknadu štete od divljači koja se isplaćuje iz budžeta Republike.

(2) Sredstva iz stava 1. tačka 1) ovog člana dodjeljuju se korisnicima lovišta na osnovu projekta za unapređivanje lovstva, odobrenog od Ministarstva.

(3) Korisnici posebnih i sportsko-rekreacionih lovišta zahtjev za sredstvima iz stava 1. tačka 1) ovog člana, zajedno sa projektom za unapređivanje lovstva, podnose Ministarstvu.

(4) Ministar sa korisnicima zaključuje ugovor za namjensko korišćenje sredstava iza stava 1. tačka 1) ovog člana.

(5) Korisnik lovišta o izvršenim obavezama po osnovu ugovora iz stava 4. ovog člana, podnosi Ministarstvu izvještaj o opravdanosti utroška sredstava prema rokovima navedenim u zaključenom ugovoru.

(6) Ministar donosi pravilnik kojim propisuje kriterijume, detaljnije uslove, način dodjele i korišćenja namjenskih sredstava za unapređivanje lovstva.

**GLAVA VIII**

**KADROVI U LOVSTVU**

Član 72.

Korisnik lovišta obavezan je da svoju djelatnost obavlja i unapređuje uz primjenu savremenih dostignuća lovačke struke i nauke, kodeksa etičkog ponašanja i kadrovskog unapređivanja u oblasti lovstva.

Član 73.

Korisnik lovišta obavezan je da informiše javnost o potrebi i značaju zakonske zaštite i unapređivanja lovnih resursa, kao i njihovog održivog korišćenja i trajnog poboljšanja.

Član 74.

(1) Korisnik lovišta dužan je da obezbijedi i organizuje službu čuvanja lovišta (u daljem tekstu: lovočuvarska služba).

(2) Korisnik lovišta dužan je da angažuje stručno lice za poslove lovstva i sprovođenje planskih dokumenata, a koje je ovlašćeno i odgovorno za proljetno prebrojavanje divljači, prirast i planiranje odstrela divljači u lovištu.

(3) Stručno lice iz stava 2. ovog člana treba da ima najmanje četvrti stepen stručne spreme, šumarske, poljoprivredne, veterinarske struke ili druge struke u kojima se izučavaju predmeti iz lovstva ili lovne privrede.

Član 75.

(1) Lica koja su kroz školovanje izučavala i položila predmet lovstvo, oslobođena su polaganja lovačkog ispita.

(2) Lica iz stava 1. ovog člana obavezna su da podnesu zahtjev za priznavanje ispita lovstvo putem Lovačkog saveza.

(3) Lovački ispit polaže se pred stručnom komisijom, koja se sastoji od najmanje tri člana i koju formira Lovački savez, uz saglasnost Ministarstva.

(4) Ministar donosi pravilnik kojim propisuje program, način i uslove polaganja lovačkog ispita, po prethodno pribavljenom mišljenju Lovačkog saveza.

Član 76.

(1) Lovočuvarsku službu vrše lovočuvari u svojstvu službenog lica koje je u radnom odnosu na neodređeno vrijeme kod korisnika lovišta.

(2) Lovočuvar je službeno lice koje vrši zaštitu lovišta i obavlja druge poslove na uzgoju, zaštiti, lovu i korišćenju divljači i njenih dijelova, kao i čuvanju lovnih resursa u lovištu.

(3) Lovočuvar je obavezan da ima najmanje treći stepen srednje stručne spreme i najmanje tri godine lovačkog staža ili tri godine iskustva na poslovima lovstva sa položenim lovačkim ispitom, te važeći oružni list za lovačko oružje.

(4) Korisnik lovišta može, pored lovočuvara iz stava 1. ovog člana, da po potrebi angažuje pomoćnog lovočuvara na volonterskoj osnovi, a koji ispunjava uslove propisane stavom 3. ovog člana i koji ima ovlašćenja lovočuvara propisana ovim zakonom.

(5) Lovočuvar i pomoćni lovočuvar obavezni su imati položen lovočuvarski ispit, koji se polaže pred komisijom koju imenuje Lovački savez.

(6) Komisija iz stava 5. ovog člana sastoji se od tri člana, od kojih je najmanje jedan član u toku svog školovanja izučavao predmet lovstvo ili lovna privreda, a svi članovi obavezni su imati najmanje sedmi stepen stručne spreme.

(7) Lovočuvar obavlja posao u službenoj opremi, koju čine odjeća, obuća, ruksak, lovačko oružje, higijensko-tehnička i druga zaštitna sredstva, službena legitimacija, službena knjiga koju nosi sa sobom i ažurno vodi, a koja je registrovana i arhivirana kod korisnika lovišta.

(8) Službenu opremu lovočuvaru izdaje korisnik lovišta.

(9) Ministar donosi pravilnik kojim se propisuju službena oprema, službena legitimacija, službena knjiga lovočuvara, te uslovi i način polaganja lovočuvarskog ispita.

Član 77.

(1) Lovočuvar je dužan da lovočuvarsku službu obavlja stručno i profesionalno, poštujući odredbe ovog zakona i propise donesene na osnovu ovog zakona.

(2) U vršenju lovočuvarskih poslova lovočuvar je dužan da:

1) pokaže službenu legitimaciju i predstavi se svakom licu koje kontroliše,

2) postavlja i koristi nadzorne i druge kamere, te opremu video-nadzora u skladu sa ovim zakonom i propisom kojim se uređuje zaštita ličnih podataka,

3) sačini foto-zapise i video-zapise u slučaju sumnje na nezakonito odstrijeljenu ili uhvaćenu divljač, trofeje ili druge dijelove divljači, te sumnje na nezakonito korišćeno oružje i druga nedozvoljena sredstva za lov, lovačke i druge pse i sve ostale predmete koji su od važnosti za dokazivanje nezakonito vršenih radnji ili nanesenih šteta u lovištu,

4) sačini zapisnik o izvršenoj kontroli i oduzetim sredstvima za koja se sumnja da su nezakonito korišćena ili pokušana koristiti u lovištu,

5) licu od koga su oduzeta nedozvoljena sredstva izda potvrdu o privremeno oduzetim sredstvima i stvarima na koja se sumnja da su nezakonito korišćena ili pokušana koristiti u lovištu,

6) zatraži pomoć nadležnih policijskih organa i nadležnog šumarskog inspektora ako je onemogućen u vršenju poslova lovočuvarske službe.

(3) Nadležni policijski organ i nadležni inspektor dužni su pružiti pomoć lovočuvaru u otkrivanju počinioca krivičnih djela i prekršaja u oblasti lovstva, u skladu sa propisima.

Član 78.

(1) U vršenju lovočuvarskih poslova lovočuvar je ovlašćen da:

1) kod lica zatečenog u lovištu kontroliše dozvolu za lov, lovnu kartu, oružni list, rodovnik lovačkog psa i dokument kojim se potvrđuje identitet,

2) kontroliše lovačko oružje, vrstu municije koja se koristi u lovu i ostala sredstva koja su korišćena ili namijenjena za vršenje dozvoljenih ili nedozvoljenih radnji u lovištu,

3) pregleda vozila i druga sredstva koja služe za prevoz ili prenošenje divljači i njenih dijelova, kao i lica za koja postoji sumnja da prevoze divljač, trofeje ili druge dijelove divljači, te da vrši druge kontrole radi pronalaženja sredstava kojima je izvršeno krivično djelo nezakonitog lova,

4) pregleda ulov i utvrdi da li je lov obavljen u skladu sa propisima kojima se uređuje oblast lovstva,

5) privremeno oduzme ulovljenu ili uhvaćenu divljač, trofeje i druge dijelove divljači, oružje, municiju, kao i druge predmete i sredstva za koja se sumnja da su upotrijebljena ili bila namijenjena za izvršenje krivičnog djela ili prekršaja koji se odnosi na lov i drugu štetu u lovištu ili da su nastali ili pribavljeni izvršenjem takvog krivičnog djela ili prekršaja,

6) preduzima druge mjere i radnje za koje je zakonom i drugim propisima ovlašćen.

(2) Lice zatečeno u lovištu dužno je da na zahtjev lovočuvara pokaže isprave i omogući pregled ulova, oružja, municije, vozila i drugih sredstava za lov i prevoz divljači i njenih dijelova.

Član 79.

(1) Zahtjev za pokretanje prekršajnog postupka za bespravan lov i pričinjenu štetu na divljači i lovištu podnosi korisnik lovišta na osnovu zabilješke u službenoj knjizi, zapisnika o pregledu, potvrde o oduzetim sredstvima i stvarima, foto-materijala i video-materijala (ukoliko ga posjeduje), te prijave lovočuvara.

(2) Prijavu o učinjenom krivičnom djelu bespravan lov podnosi korisnik lovišta.

**GLAVA IX**

**NADZOR**

Član 80.

(1) Upravni nadzor nad sprovođenjem ovog zakona i propisa donesenih na osnovu njega vrši Ministarstvo.

(2) Inspekcijski nadzor nad izvršavanjem ovog zakona i podzakonskih propisa donesenih na osnovu njega vrši Inspektorat.

Član 81.

Pored ovlašćenja utvrđenih propisom kojim se uređuju organizacija i rad Inspektorata, šumarski inspektor ovlašćen je da vrši kontrolu lova sokolarenjem i ukoliko u toku postupka inspekcijskog nadzora utvrdi da su prekršena pravila ovog načina lova, naloži oduzimanje ulovljene ili uhvaćene divljači i nezakonito korišćenih sredstava za lov.

**GLAVA X**

**KAZNENE ODREDBE**

Član 82.

Fizičko ili pravno lice koje postupi suprotno odredbama člana 7. st. 7, 8. i 9. ovog zakona, kazniće se u skladu sa odredbama Krivičnog zakonika Republike Srpske.

Član 83.

(1) Novčanom kaznom od 5.000 KM do 15.000 KM kazniće se za prekršaj pravno lice, odnosno korisnik lovišta ako:

1) dozvoli da se za vrijeme stalne i privremene zabrane lova, zaštićena divljač proganja ili namjerno uznemirava (član 7. stav 6),

2) postupi suprotno odredbama člana 10. stav 1. ovog zakona,

3) dozvoli uništavanje, hvatanje, prisvajanje, izlaganje i prodaju mladunčadi i jaja, oštećenje i uništavanje gnijezda, legla i jaja zaštićene i nezaštićene divljači (član 14),

4) postupi suprotno odredbama člana 17. st. 1. i 4. ovog zakona,

5) postupi suprotno odredbama člana 19. st. 1, 2, 3. i 4. ovog zakona,

6) pravo korišćenja lovišta ustupi drugom korisniku ili lovište da u zakup (član 33. stav 4),

7) postupi suprotno odredbama člana 35. ovog zakona,

8) formira prihvatilište za divljač bez rješenja ministra (član 40. stav 4),

9) na vrijeme ne predloži lovnu osnovu (član 44. st. 1. i 4),

10) koristi divljač i lovište bez saglasnosti na godišnji plan gazdovanja lovištem ili privremeni godišnji plan gazdovanja lovištem (član 45. st. 1. i 2),

11) ne izradi i ne dostavi na odobrenje u propisanom roku privremeni plan gazdovanja lovištem ili godišnji plan gazdovanja lovištem (član 46),

12) ne preduzme sve propisane i neophodne mjere radi sprečavanja štete koju divljač može pričiniti ljudima ili njihovoj imovini (čl. 60. i 61),

13) ne obezbijedi i ne organizuje lovočuvarsku službu i ne angažuje na lovočuvarskim poslovima i stručnim poslovima za poslove lovstva lica koja ispunjavaju propisane uslove (član 74. i član 76. st. 1, 3, 4. i 5),

14) ne omogući inspekcijski nadzor u skladu sa članom 80. stav 2. ovog zakona.

(2) Za prekršaj iz stava 1. ovog člana kazniće se novčanom kaznom od 500 KM do 1.500 KM i odgovorno lice u pravnom licu, odnosno kodkorisnika lovišta.

Član 84.

(1) Novčanom kaznom od 3.000 KM do 9.000 KM kazniće se za prekršaj pravno lice, odnosno korisnik lovišta ako:

1) vrši naseljavanje novih vrsta suprotno članu 11. ovog zakona,

2) bez odobrenja Ministarstva hvata i drži divljač u zatvorenom ili ograđenom prostoru (član 15. stav 1),

3) štetočine u lovištu ne svede na utvrđenu podnošljivu brojnost (član 21. stav 4),

4) ustanovi uzgajalište divljači bez odobrenja Ministarstva (član 39. stav 2),

5) postupa suprotno odredbama privremenog godišnjeg plana i godišnjeg plana gazdovanja lovištem (član 45. stav 3),

6) postupi suprotno odredbama člana 47. st. 1, 2. i 3. ovog zakona,

7) ne ustanovi i ne vodi katastar lovišta (član 49. st. 1. i 2),

8) dozvoli lov članovima lovačkog udruženja koji nemaju položen lovački ispit i dozvolu za držanje i nošenje oružja i lovcima koji prilikom lova nisu prikladno odjeveni i opremljeni za lov uz obavezno istaknuto vidljivo fluorescentno obilježje (član 50. st. 2. i 3),

9) ne obezbijedi dozvolu za lov i lovnu kartu (član 50. stav 4),

10) ne pridržava se cjenovnika odstrela i korišćenja divljači (član 52. st. 3. i 4),

11) postupi suprotno odredbama člana 58. st. 1, 2. i 3. ovog zakona,

12) kritično područje ne obilježi odgovarajućom saobraćajnom signalizacijom propisanom zakonom i podzakonskim aktima (član 66. stav 3),

13) ne izda službenu legitimaciju i službenu knjigu lovočuvaru (član 76. stav 7).

(2) Za prekršaj iz stava 1. ovog člana kazniće se novčanom kaznom od 300 KM do 900 KM i odgovorno lice u pravnom licu, odnosno kod korisnika lovišta.

Član 85.

Novčanom kaznom od 1.000 KM do 3.000 KM kazniće se za prekršaj fizičko lice ako:

1) proganja ili namjerno uznemirava stalno zaštićenu divljač i privremeno zaštićenu divljač (član 7. stav 6),

2) uništava, hvata, prisvaja, izlaže i prodaje mladunčad i jaja, oštećuje i uništava gnijezda, legla i jaja zaštićene i nezaštićene divljači (član 14),

3) hvata divljač i drži divljač u zatvorenom ili ograđenom prostoru (član 15. stav 1),

4) postupi suprotno odredbama člana 17. st. 1, 4, 5. i 6. ovog zakona,

5) postupi suprotno odredbama člana 19. ovog zakona,

6) postupi suprotno odredbama člana 20. ovog zakona,

7) pušta pse da se bez kontrole kreću po lovištu (član 22. st. 1. i 2),

8) ustanovi uzgajalište divljači u ograđenom prostoru bez rješenja ministra (član 39. stav 2),

9) formira prihvatilište za divljač bez rješenja ministra (član 40. stav 4),

10) ne dozvoli radnje i mjere gazdovanja lovištem predviđene lovnom osnovom i godišnjim planom gazdovanja lovišta (član 48. stav 3),

11) postupi suprotno odredbama člana 50. st. 2, 3, 4, 5. i 6. ovog zakona,

12) vrši foto-lov ili na drugi način koristi lovište bez odobrenja korisnika lovišta (član 51),

13) postupi suprotno odredbama člana 53. st. 1. i 2. ovog zakona,

14) iznosi sa područja lovišta ulovljenu divljač, njene dijelove i trofeje divljači bez propratnice, odnosno trofejnog lista (član 55. stav 2),

15) postupi suprotno odredbama člana 77. stav 2. ovog zakona,

16) na zahtjev lovočuvara ne pokaže lovačke i druge isprave ili ne dozvoli pregled ulova, oružja, municije, vozila i drugih sredstava za lov i prevoz divljači i njenih dijelova (član 78. stav 2).

**GLAVA XI**

**PRELAZNE I ZAVRŠNE ODREDBE**

Član 86.

(1) Ugovori o dodjeli lovišta na korišćenje zaključeni na osnovu Zakona o lovstvu („Službeni glasnik Republike Srpske“, br. 60/09 i 50/13) ostaju na snazi do isteka ugovorenog roka.

(2) Nakon isteka ugovorenog roka iz stava 1. ovog člana, Ministarstvo sprovodi proceduru dodjele lovišta na korišćenje u skladu sa ovim zakonom.

(3) Lovne osnove lovišta usvojene po odredbama Zakona o lovstvu („Službeni glasnik Republike Srpske“, br. 60/09 i 50/13) ostaju na snazi do isteka perioda za koji su donesene.

(4) Licence pravnim i fizičkim licima za izradu lovnih osnova stečene po odredbama Zakona o lovstvu („Službeni glasnik Republike Srpske“, br. 60/09 i 50/13) ostaju na snazi do isteka perioda za koji su izdate.

(5) Lovočuvarski ispit položen po odredbama Zakona o lovstvu („Službeni glasnik Republike Srpske“, br. 60/09 i 50/13) ostaje na snazi.

Član 87.

(1) Ministar će u roku od godinu dana od dana stupanja na snagu ovog zakona donijeti:

1) Pravilnik o uslovima, načinu hvatanja i držanja divljači u ograđenom prostoru (član 15. stav 3),

2) Pravilnik o korišćenju lovačkih pasa u lovištu (član 17. stav 8),

3) Pravilnik o načinu davanju sportsko-rekreacionih lovišta na korišćenje (član 32. stav 4),

4) Pravilnik o korišćenju lovišta (član 45. stav 4),

5) Pravilnik o informacionom sistemu u lovstvu (član 47. stav 4),

6) Pravilnik o katastru lovišta (član 49. stav 3),

7) Pravilnik o dozvoli za lov i lovnoj karti (član 50. stav 7),

8) Pravilnik o načinu upotrebe lovačkog oružja i municije (član 53. stav 5),

9) Pravilnik o sokolarenju (član 54. stav 2),

10) Pravilnik o obrascima propratnice i trofejnog lista (član 55. stav 4),

11) Pravilnik o prepariranju divljači i držanju trofeja (član 56. stav 2),

12) Pravilnik o vođenju baze podataka vrhunskih i vrijednih trofeja (član 57. stav 9),

13) Pravilnik o polaganju ispita za ocjenjivanje lovačkih trofeja (član 58. stav 5),

14) Pravilnik o naknadi štete pričinjene korisniku lovišta (član 67. stav 2),

15) Pravilnik o dodjeli namjenskih sredstava za unapređivanje lovstva (član 71. stav 6),

16) Pravilnik o polaganju lovačkog ispita (član 75. stav 4),

17) Pravilnik o lovočuvaru (član 76. stav 9),

18) Naredbu o vremenu lova lovostajem zaštićene divljači (član 9. stav 3),

19) Cjenovnik odstrela, korišćenja divljači i usluga u lovištu (član 52. stav 5).

(2) U roku od šest mjeseci od dana donošenja propisa iz stava 1. ovog člana, Lovački savez će donijeti akta iz svoje nadležnosti utvrđene ovim zakonom.

Član 88.

Do donošenja propisa i akata iz člana 87. ovog zakona primjenjivaće se podzakonski propisi i akti doneseni na osnovu Zakona o lovstvu („Službeni glasnik Republike Srpske“, br. 60/09 i 50/13), ako nisu u suprotnosti sa ovim zakonom.

Član 89.

Stupanjem na snagu ovog zakona prestaje da važi Zakon o lovstvu („Službeni glasnik Republike Srpske“, br. 60/09 i 50/13).

Član 90.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: PREDSJEDNIK

Datum: NARODNE SKUPŠTINE

Nenad Stevandić

**OBRAZLOŽENJE**

**PRIJEDLOGA ZAKONA O LOVSTVU**

**I USTAVNI OSNOV**

Ustavni osnov za donošenje ovog zakona sadržan je u Amandmanu XXXII na član 68. tačka 8) Ustava Republike Srpske, prema kojem Republika, između ostalog, uređuje i obezbjeđuje osnovne ciljeve i pravce privrednog i tehnološkog razvoja, razvoja poljoprivrede i sela, te mjere za usmjeravanje razvoja, kao i u članu 59. stav 2. Ustava, kojim je propisano da se zakonom uređuje zaštita, korišćenje, unapređivanje i upravljanje dobrima od opšteg interesa.

Takođe, prema članu 64. Ustava, Republika, između ostalog, štiti i podstiče racionalno korišćenje prirodnih bogatstava s ciljem zaštite i poboljšanja kvaliteta života i zaštite i obnove sredine u opštem interesu.

Pored navedenog, prema članu 70. Ustava, Narodna skupština donosi zakone, druge propise i opšte akte.

**II USKLAĐENOST SA USTAVOM, PRAVNIM SISTEMOM I PRAVILIMA NORMATIVNOPRAVNE TEHNIKE**

Prema Mišljenju Republičkog sekretarijata za zakonodavstvo, broj: 22.03-020-1211/24 od 16. aprila 2024. godine, ustavni osnov za donošenje ovog zakona sadržan je u Amandmanu XXXII na član 68. tačka 8. Ustava Republike Srpske, prema kojem Republika, između ostalog, uređuje i obezbjeđuje osnovne ciljeve i pravce privrednog i tehnološkog razvoja, razvoja poljoprivrede i sela, te mjere za usmjeravanje razvoja, kao i u članu 59. stav 2. Ustava, kojim je propisano da se zakonom uređuju zaštita, korišćenje, unapređivanje i upravljanje dobrima od opšteg interesa. Takođe, prema članu 64. Ustava, Republika, između ostalog, štiti i podstiče racionalno korišćenje prirodnih bogatstava s ciljem zaštite i poboljšanja kvaliteta života i zaštite i obnove sredine u opštem interesu. Pored navedenog, prema članu 70. Ustava, Narodna skupština donosi zakone, druge propise i opšte akte.

Ovaj sekretarijat je na Nacrt zakona o lovstvu aktom broj: 22.03-020-2300/23 od 19. septembra 2023. godine dao pozitivno mišljenje, a Narodna skupština je Nacrt ovog zakona usvojila na Sedmoj redovnoj sjednici, održanoj 22. decembra 2023. godine.

Razlozi za donošenje ovog zakona sadržani su u potrebi inoviranja pojedinih njegovih odredaba s ciljem obezbjeđenja održivog gazdovanja populacijama divljači i njihovih staništa, te očuvanja biološke raznovrsnosti i ekološke ravnoteže prirodnih staništa, divljači i divlje flore i faune.

Najznačajnije razlike između Nacrta i Prijedloga ovog zakona, a koje su rezultat skupštinske i javne rasprave, odnose se na odredbe kojima se uređuje šteta i naknada štete koju prouzrokuje divljač. Propisana je mjera koju su vlasnici pčelinjaka obavezni da preduzmu radi zaštite pčelinjaka od divljači, što je, pored obaveze da vlasnik pčelinjaka ispunjava uslove utvrđene propisom o pčelarstvu, uslov da vlasnik pčelinjaka ostvari pravo na naknadu štete.

Radi ujednačavanja procjene visine štete, bez obzira na područje lokalne zajednice gdje je šteta pričinjena, propisano je da se procjena nastale štete vrši u skladu sa tržišnim cijenama za tekuću godinu. Skraćen je rok za podnošenje tužbe sa 90 na 60 dana u slučaju kada ne dođe do sporazumnog utvrđivanja štete, te je precizirano da se isplata štete vrši u skladu sa planom raspoloživih sredstava u budžetu Republike Srpske za tu namjenu u tekućoj godini.

U odredbama kojima se uređuje odgovornost za pričinjenu štetu nastalu naletom motornog vozila na divljač u saobraćaju izvršeno je više dopuna na način da u slučaju da upravljač javnog puta kritično područje ne obilježi odgovarajućom saobraćajnom signalizacijom i opremom puta, odgovoran je u slučaju da šteta nije nastala kao posljedica sprovođenja lova i uznemiravanja divljači. Za štetu nastalu naletom motornog vozila na divljač odgovoran je vozač ukoliko se utvrdi da je upravljao motornim vozilom suprotno odredbama propisa kojima je uređena bezbjednost saobraćaja na putevima i postojećim saobraćajnim znacima na dijelu puta na kom je nastala šteta. Precizirano je da je korisnik lovišta dužan nadoknaditi štetu ako se utvrdi da je šteta nastala kao posljedica sprovođenja lova i uznemiravanja divljači, u kom slučaju nema odgovornosti vozača motornog vozila i upravljača javnog puta. U slučaju da upravljač puta ne postupi na propisan način, a šteta je nastala kao posljedica sprovođenja lova i uznemiravanja divljači, podijeljena je odgovornost između upravljača i korisnika lovišta, tako da nastalu štetu plaća upravljač puta u visini 50% i korisnik lovišta u visini 50% procjene štete. Ako se utvrdi da je vozač upravljao motornim vozilom u skladu sa propisima kojima je uređena bezbjednost saobraćaja na putevima i postojećim saobraćajnim znacima, a korisnik lovišta nije sprovodio lov, nastalu štetu plaća Republika iz budžeta u visini 50% i korisnik lovišta u visini 50% procjene štete. Takođe, propisana je odgovornost za štetu nastalu naletom motornog vozila na divljač na auto-putu, tako da ako se utvrdi da je vozač upravljao motornim vozilom u skladu sa propisima kojima je uređena bezbjednost saobraćaja na putevima i postojećim saobraćajnim znacima, odgovoran je upravljač auto-puta.

Ostale razlike Prijedloga u odnosu na Nacrt zakona nisu suštinske prirode i odnose se na preciziranje pojedinih odredaba Zakona ili njihovo potpunije uređivanje, kao i tehničko poboljšanje. Takođe, izvršeno je i usklađivanje ovog prijedloga sa Prijedlogom zakona o zaštiti prirode, koji je sa ovim zakonom zajedno u skupštinskoj proceduri.

U skladu sa Smjernicama za konsultacije u izradi propisa i drugih opštih akata („Službeni glasnik Republike Srpske“, broj 86/22), obrađivač je ovaj zakon objavio na internet stranici Ministarstva poljoprivrede, šumarstva i vodoprivrede, te izvršio konsultacije sa relevantnim subjektima iz ove oblasti. Narodna skupština Republike Srpske donijela je Zaključak broj: 02/1-021-1493/23 od 22. decembra 2023. godine („Službeni glasnik Republike Srpske“, broj 66/23), kojim je odlučeno da se Nacrt zakona o lovstvu uputi na javnu raspravu. Javne rasprave o Nacrtu zakona sprovedene su u periodu od 6. do 14. februara 2024. godine.

Sekretarijat je uputio određene sugestije koje su se odnosile na poboljšanje, odnosno preciziranje teksta Zakona, koje je obrađivač u cijelosti prihvatio, te konstatuje da je ovaj zakon usklađen sa Pravilima za izradu zakona i drugih propisa Republike Srpske („Službeni glasnik Republike Srpske“, broj 24/14).

Budući da je Republički sekretarijat za zakonodavstvo utvrdio da je ovaj prijedlog usklađen sa Ustavom, pravnim sistemom Republike i Pravilima za izradu zakona i drugih propisa Republike Srpske, mišljenja smo da se Prijedlog zakona o lovstvu može uputiti dalje na razmatranje.

**III USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju broj: 17.03-020-1318/24 od 29. aprila 2024. godine, a nakon uvida u propise Evropske unije i analize Prijedloga zakona o lovstvu, ustanovljeno je da postoje sekundarni obavezujući izvori prava EU koji su relevantni za predmet uređivanja dostavljenog prijedloga, a koje je obrađivač koristio u njegovoj izradi. Zbog toga u Izjavi o usklađenosti stoji ocjena „Djelimično usklađeno“.

Usklađivanje je izvršeno u odredbama Prijedloga koje regulišu zaštitu divlje faune u skladu sa poslovima i obavezama lovaca i lovačkih udruženja. Obrađivač je koristio prečišćene tekstove Direktive 2009/147/EZ Evropskog parlamenta i Savjeta od 30. novembra 2009. godine o očuvanju divljih ptica (Prečišćeni tekst) i Direktive Savjeta 92/43/EEZ od 21. maja 1992. godine o očuvanju prirodnih staništa i divlje faune i flore (Prečišćeni tekst).

Predmetne direktive će biti potpuno preuzete propisima iz oblasti zaštite prirode i životne sredine.

Podaci o izvorima prava EU i njihovom pravnom osnovu, te detaljni prikaz usklađivanja sa navedenim propisima EU sadržani su u Izjavi o usklađenosti i uporednim prikazima Prijedloga zakona o lovstvu sa pravnom tekovinom EU i praksom i standardima Savjeta Evrope. Donošenjem ovog propisa djelimično će se ispuniti obaveze iz člana 108. SSP-a koje se odnose na saradnju ugovornih strana u oblasti zaštite životne sredine.

**IV RAZLOZI ZA DONOŠENJE ZAKONA**

Zakon o lovstvu („Službeni glasnik Republike Srpske“, br. 60/09 i 50/13) donesen je 2009. godine i u dosadašnjoj primjeni imao je samo jednu izmjenu i dopunu, i to 2013. godine. S obzirom na to da je prošlo 13 godina od donošenja zakona i devet godina od donošenja izmjena i dopuna zakona, a uvažavajući činjenicu da je u međuvremenu došlo do značajno promijenjenih okolnosti u oblasti lovstva, zaštite životne sredine, zaštite prirode i oblasti poljoprivrede, šumarstva i vodoprivrede, kao i dosadašnje iskustvo u zaštiti, uzgoju, održivom korišćenju i stalnom poboljšavanju kvaliteta fonda divljači, staništa i drugih lovnih resursa, potrebno je donijeti i novi Zakon o lovstvu. Imajući u vidu da su prvim izmjenama i dopunama promijenjena 23 člana postojećeg zakona, nema uslova za nove izmjene i dopune čime su se stekli svi potrebni uslovi za donošenje novog zakona.

Osnovni ciljevi Prijedloga zakona ogledaju se u obezbjeđivanju održivog gazdovanja populacijama divljači i njihovih staništa na način i u obimu kojim se trajno održava i unapređuje vitalnost populacije divljači, proizvodna sposobnost staništa i biološka raznovrsnost, što doprinosi efikasnijoj realizaciji ekonomskih, ekoloških i socijalnih funkcija lovstva, očuvanju biološke raznovrsnosti, te očuvanju divljači i divlje faune i flore.

Harmonizacija pravnih propisa iz oblasti lovstva sa drugim propisima iz oblasti zaštite životne sredine, zaštite prirode i stvaranje boljih uslova za održivo upravljanje lovnim resursima je značajan konstitutivni cilj Prijedloga ovog zakona.

Prijedlogom zakona preciznije se uređuje gazdovanje lovištem i divljači, jasnije definiše lovstvo kao djelatnost od posebnog interesa, divljač kao dobro od opšteg interesa, te se na nedvosmislen način propisuje kako se obezbjeđuje opšti interes lovstva kao djelatnosti i divljači kao dobra od opšteg interesa. Iz Prijedloga zakona isključene su norme koje nisu predmet ovog zakona kao Sistemska klasifikacija divljači i zaštita divljih vrsta životinja, koja se reguliše posebnim propisima iz oblasti zaštite prirode.

Vrši se preciznija i racionalnija podjela nadležnosti entitetskih organa i Lovačkog saveza Republike Srpske, pri čemu Vlada i resorno ministarstvo imaju regulatorna ovlašćenja i upravni nadzor nad sprovođenjem zakona, a Lovački savez izvršava prenesene operativne nadležnosti, čime se Ministarstvo oslobađa nepotrebnih operativnih aktivnosti i administriranja, koje na bolji i efikasniji način može vršiti Lovački savez, što je praksa u okruženju (Federacija BiH, Republika Srbija i Republika Hrvatska). Na bolji način se regulišu međusobni odnosi između korisnika lovišta sa jedne strane i Ministarstva i Vlade sa druge strane, pri čemu Lovački savez ostvaruje novu ulogu, na zakonu zasnovanu, koja se odnosi na organizaciju i koordinaciju rada korisnika lovišta, prvenstveno sa aspekta nadzora nad sprovođenjem prenesenih ovlašćenja kod korisnika lovišta, ali i u drugim aspektima.Nove odredbe o divljači i njenoj zaštiti dovešće do poboljšanja ukupnog stanja populacije divljači, a propisane mjere i ovlašćenja doprinijeće povećanoj zaštiti divljači (mjesto i uloga interventnog tima).

Radi smanjenja šteta i otklanjanja mogućnosti nastanka šteta naletom motornog vozila na divljač u saobraćaju, prijedlogom zakona propisane su obaveze korisniku lovišta, upravljaču javnih puteva i auto-puteva, kao i ispunjenost uslova za nadoknadu ove vrste štete i način nadoknade štete.

Dakle, ključne promjene odnose se na jasnije definisanje mjesta i uloge subjekata u lovstvu (Vlada, Ministarstvo, Lovački savez), efikasnije upravljanje i gazdovanje lovnim resursima (divljač i njena zaštita, lovišta, planiranje u lovstvu, lov i korišćenje divljači – oružje i druga sredstva za lov, bespravan lov, štete i naknada štete **–** podijeljena odgovornost,mogućnost osiguranja od štete) i finansijska sredstava i kadrovi u lovstvu(namjenska sredstva - struktura i raspored, kadrovi i realni uslovi koje trebaju ispunjavati kadrovi u lovstvu, lovočuvari-volonteri).

Sve predložene izmjene i sva predložena poboljšanja, ali i aktuelna situacija i stanje u ovoj oblasti, posebno postojeća normativnopravna regulativa (lovstvo je dio šumarstva, kao jedne od tri cjeline resornog Ministarstva) ukazuju na potrebu donošenja novog Zakona o lovstvu. Tokom višegodišnje primjene Zakona o lovstvu uočeni su i određeni nedostaci zakonskih normi koje se ogledaju u nedovoljnoj preciznosti zakonskih rješenja u odnosu na nastale promjene u periodu primjene zakona, a nisu bile aktuelne prilikom donošenja zakona koji je na snazi (rješavanje neželjenih situacija i zbrinjavanje velikih zvijeri, divljač u zatočeništvu, štete od dabra kao indikator brojnosti populacije, neriješeno pitanje štete nastale naletom motornog vozila na divljač u saobraćaju), te su nedostaci ove prirode otklonjeni da bi se poboljšao tekst Zakona, a time omogućila njegova nesmetana primjena u praksi.

**V** **OBRAZLOŽENJE PREDLOŽENIH RJEŠENJA**

Zakon sadrži ukupno 90 članova, koji su podijeljeni u sljedeće glave.

Glavom I – Osnovne odredbe (čl. 1. do 4) definiše se oblast koja se uređuje ovim zakonom, kao i gazdovanje lovištem i divljači. Bitne odredbe naglašene su u članu 2. stav 2. u kojem je propisano da je divljač prirodno bogatstvo i dobro od opšteg interesa koje uživa posebnu brigu i zaštitu Republike Srpske. Ostvarivanje opšteg interesa u oblasti lovstva kontroliše Vlada Republike Srpske. Navedenim vlasničkim odnosima usklađeno je upravljanje i gazdovanje lovnim resursima sa međunarodnim normama i standardima, kao i zakonodavstvom iz okruženja. Omogućena je kontrola ovog dobra od opšteg interesa kroz održivo gazdovanje populacijom divljači na način i u obimu kojim se trajno održava i unapređuje vitalnost populacije divljači, proizvodna sposobnost staništa i biološka raznovrsnost. Članom 4. definisana su značenje izraza i pojmova upotrijebljenih u ovom zakonu.

Glavom II – Divljač i njena zaštita (čl. od 5. do 22), čl. od 5. do 13. propisano je jasno šta je divljač u smislu ovog zakona na način da su pobrojane vrste iz klase sisara i vrste iz klase ptica koje su predmet ovog zakona.

Propisano je značenje zaštite divljači, stepen zaštite divljači i podjela na trajno zaštićenu, lovostajem zaštićenu i privremeno zaštićenu divljač. U smislu ovog zakona pobrojane su vrste zaštićene divljači iz klase sisara i iz klase ptica, kao i vrste nezaštićene divljači koje su na područje Republike našle svoje stanište stalno, povremeno ili u prolazu, a propisan je i zakonski status migratornih vrsta divljači koje nisu u lovnom fondu Republike. Predviđena je mogućnost naseljavanja divljači u lovište ili uzgajalište, čemu prethodi saglasnosti Ministarstva.

Članovima od 14. do 22. propisane su precizno zabrane, odnosno nedozvoljene aktivnosti u lovištu. Kao mjera zaštite zabranjeno je uništavanje, hvatanje, prisvajanje, izlaganje i prodaja mladunčadi i jaja, oštećenje i uništavanje gnijezda, legla i jaja zaštićene i nezaštićene divljači i niz drugih nedozvoljenih aktivnosti u lovištu i nedozvoljene aktivnosti prema divljači. Propisani su i zakonski izuzeci i precizirani razlozi za mogućnost hvatanje divljači i držanje divljači u zatvorenom ili ograđenom prostoru.

Jedna od mjera zaštite je imenovanje interventnog tima od strane ministra, a na prijedlog Lovačkog saveza. Rješenjem o imenovanju određuju se sastav i zadaci interventnog tima koji se odnose na potrebe rješavanja neželjenih situacija, hvatanja i obilježavanja velikih zvijeri (medvjed, vuk i ris), kao i njihovo spasavanje. Precizno je propisno kojim sredstvima, na koji način i u kojim situacijama je zabranjeno loviti, uznemiravati i ugrožavati divljač od svjetlosnih, zvučnih, omamljujućih sredstava, preko otrova itd., do korišćenja nerasnih pasa i izgradnje lovnouzgojnih i lovnotehničkih objekata, kao i prihranjivati divljač bez pismenog odobrenja korisnika lovišta. U ovom prijedlogu zakona pooštrene su mjere i nadzor kretanja lica u lovištu sa vatrenim oružjem, lovačkim psima i drugim sredstvima za lov.

Glavom III – Lovišta (čl. od 23. do 40), čl. od 23. do 33. propisano je precizno šta je lovište, gazdovanje lovištem i gajenje divljači, vrste lovišta po namjeni, minimalne površine lovišta u odnosu na namjenu i nadmorsku visinu, šta su lovna i nelovna površina u lovištu, lovnoproduktivne i lovnoneproduktivne površine. Ostavljena je mogućnost da lovišta mogu da budu otvorena i ograđena. Propisane su nadležnosti Vlade i Ministarstva prilikom ustanovljavanja lovišta po namjeni, način njihove dodjele korisnicima, subjekti koji po osnovu zakona mogu steći status korisnika lovišta na osnovu ugovora zaključenog sa Ministarstvom na period od deset godina, kao i razlozi zbog kojih se lovište može oduzeti od korisnika i kojem pravnom licu se može privremeno dodijeliti. Za korišćenje lovnog fonda korisnicima lovišta propisano je plaćanje naknada, čiju visinu i način plaćanja određuje Vlada, kao i način utroška ovih sredstava. Propisana je i mogućnost da se u privrednom lovištu može dati na koncesiju planirani odstrel divljači uz obavljanje lovne djelatnosti stranom ili domaćem pravnom licu koje ispunjava zakonske uslove, kao i period na koji se daje. Novina u ovom prijedlogu je osnivanje prihvatilišta za divljač za koje su propisani uslovi, razlozi i namjena njegovog osnivanja. Nadalje, ostala je mogućnost ustanovljava uzgajalište divljači u ograđenom prostoru, za koje su takođe propisani uslovi i namjena ustanovljavanja, kao i minimalna površina u hektarima za visoku i nisku divljač.

Glavom IV – Planiranje u lovstvu i katastar lovišta (čl. od 41. do 49), na nov način stratifikuju se planska dokumenta, pri čemu je i dalje ključan dokument Program razvoja lovstva Republike Srpske, ali se uvode i neki novi, kao što je Plan upravljanja velikim zvijerima, pri čemu su definisane nadležnosti Ministarstva i Lovačkog saveza prilikom njegovog donošenja. Izradu lovnih osnova mogu vršiti pravna lica registrovana za tu djelatnost i Lovački savez, a Prijedlogom ovog zakona propisani su uslovi koje trebaju ispunjavati. Lovna osnova razrađuje se godišnjim planom koji se donosi za tekuću lovnu godinu. Propisano je vođenje evidencija i dokumentacije o izvršenim radovima i sprovedenim mjerama u lovištu planiranim lovnom osnovom i godišnjim planom, kao i obaveza korisniku lovišta da ustanovljava i vodi katastar lovišta na način koji propisuje Ministarstvo.

Glavom V – Lov i korišćenje divljači (čl. od 50. do 59) propisano je šta lov divljači obuhvata, ko, kako i pod kojim uslovima može loviti, promet ulovljene divljači, a otklonjena je i dosadašnja nedoumica u zakonskoj regulativi u vezi sa komercijalnim lovom, na način da je jasno propisano šta podrazumijeva i pod kojim se uslovima izvodi. Na novi način definisano je oružje kojim se može loviti divljač u skladu sa međunarodnim standardima i standardima proizvođača lovačkog naoružanja i u odnosu na vrstu divljači koja se lovi, kao i da ministar donosi pravilnik o načinu upotrebe lovačkog oružja i municije što do ovog zakona nije bilo propisano. Propisana je mogućnost lova sokolarenjem i drugim vrstama ptica grabljivica, kao i uslovi za izvođenje ovog načina lova. Propisan je način i rok obrade lovačkih trofeja i obaveza korisnicima lovišta da dostavljaju podatke za trofeje iz trofejnog lista Ministarstvu. Prijedlogom zakona propisano je imenovanje republičkog tijela čija je uloga ocjenjivanje i rangiranje vrhunskih trofeja, utvrđivanje Liste republičkih prvaka i vrhunskih trofeja koja se objavljuje u „Službenom glasniku Republike Srpske“, čime je otklonjen nedostatak u zakonu koji je na snazi. Lovački savez je pozicioniran na novi način i sa prenesenim, odnosno ustupljenim javnim ovlašćenjima koja vrši u skladu sa ovim zakonom. Taksativno su navedene nadležnosti Lovačkog saveza koje imaju za cilj efikasniji rad svih korisnika lovišta, smanjenje nepotrebnog administriranja i optimizacija vremena u sprovođenju određenih aktivnosti koje su vezane za prenesena ovlašćenja.

Glavom VI – Štete i naknada štete (čl. od 60. do 68) propisana je obaveza korisniku lovišta, vlasnicima i korisnicima zemljišta i vodenih površina na području lovišta, kao i upravljačima javnih puteva i drugih javnih dobara, da preduzimaju sve mjere radi sprečavanja štete koju divljač može pričiniti ljudima ili njihovoj imovini. Propisan je novi model „podijeljene odgovornosti“ – više subjekata u skladu sa njihovim doprinosom nastanku štete od divljači i štete na divljači (Republika, lokalna zajednica, Preduzeće za upravljanje javnim putevima, korisnik lovišta, pravno i/ili fizičko lice koje je doprinijelo nastanku štete ili je direktno prouzrokovalo štetu). Novi model eksplicitno neutrališe mogućnost da štetu snosi samo jedan subjekat ili korisnik lovišta, te su propisani izvori sredstava koji bi bili uključeni u naknadu štete, a koji ne zahtijevaju nova, dodatna sredstva, već raspodjelu postojećih raspoloživih sredstava uz učešće vlasnika i korisnika lovnih resursa, te drugih subjekata koji imaju doprinos u nastanku štete. Novina u ovom Prijedlogu zakona je nadoknada i način rješavanja štete koja nastaje naletom motornog vozila na divljač u saobraćaju i otklanjanja mogućnosti nastanka šteta, na način da su jasno propisane obaveze korisniku lovišta i upravljaču javnih puteva, kao i slučajevi u kojima je odgovoran vozač, a u kojim korisnik lovišta za nadoknadu pričinjene štete ili upravljač javnih puteva. Propisano je i da su za štetu koju prilikom lova učine lovci i lovački psi odgovorni počinioci, odnosno vlasnici lovačkih pasa.

Glavom VII – Sredstva za zaštitu, uzgoj divljači i unapređivanje lovstva (čl. od 69. do 71) propisano je da se potrebna sredstva za obnovu, zaštitu, održivo korišćenje i stalno poboljšavanje kvaliteta rijetke, vrijedne i ugrožene divljači obezbjeđuju iz naknade za korišćenje lovnog fonda i dijela koncesione naknade za korišćenje planiranog odstrela divljači, uz obavljanje lovne djelatnosti u privrednom lovištu i od dva posto od ukupne vrijednosti naknade za unapređivanje opštekorisnih funkcija šuma, koju na račun javnih prihoda uplaćuju polugodišnje i po završnom računu sva pravna lica koja svoju djelatnost obavljaju na teritoriji Republike, kao i poslovne jedinice ili dijelovi pravnih lica čije je sjedište van Republike. Propisan je način i namjena korišćenja sredstava prikupljenih na navedeni način, kao i da ministar propisuje kriterijume, uslove i način dodjele i korišćenja sredstava.

Glavom VIII – Kadrovi u lovstvu (čl. od 72. do 79) utvrđeni su uslovi primjereni realnom stanju kod korisnika lovišta. Pored dosadašnjih rješenja uvedena je mogućnost da korisnik lovišta u okviru lovočuvarske službe angažuje, kada ocijeni da je to potrebno i pomoćnog lovočuvare-volontere. Jasnije su definisana ovlašćenja i odgovornosti pripadnika lovočuvarske službe i status lovočuvara kao službenog lica koje vrši zaštitu lovišta i divljači. Posebna pažnja u Prijedlogu zakona posvećuje se obrazovanju lovočuvara i stručnih lica, a jasno su propisani uslovi koje trebaju da ispunjavaju lovočuvari i način njihovog angažovanja kod korisnika lovišta. Takođe, propisana je obaveza i način polaganja lovačkog ispita za lovce pripravnike.

Glavom IX – Nadzor (čl. 80. i 81) definiše se upravni nadzor nad sprovođenjem ovog zakona i propisa donesenih na osnovu njega i propisuje se da to vrši Ministarstvo, a inspekcijski nadzor u skladu sa ovim zakonom i propisima donesenim na osnovu ovog zakona vrši Inspektorat.

Glavom X – Kaznene odredbe (čl. 82. do 85) propisani su prekršaji za pravna lica, odgovorna lica u pravnom licu, korisnike lovišta i fizička lica, kao i novčane kazne koje je moguće izricati za određene prekršaje. Članom 82. propisana je upućujuća odredba da će se za postupanje suprotno članu 7. st. 7, 8. i 9. zakona, fizičko i pravno lice kazniti u skladu sa odredbama Krivičnog zakonika Republike Srpske.

Glavom XI – Prelazne i završne odredbe (čl. od 86. do 90) definisan je status ugovora o dodjeli lovišta na korišćenja, lovnih osnova, licenci za izradu lovnih osnova i položenih lovočuvarskih ispita, zaključenih, izrađenih i stečenih za vrijeme važenja Zakona o lovstvu („Službeni glasnik Republike Srpske“, br. 60/09 i 50/13). Takođe, u istom poglavlju definisani su nazivi i rokovi za donošenje podzakonskih akata na osnovu ovog zakona, te objavljivanje i stupanje na snagu ovog zakona.

**VI RAZLIKE PRIJEDLOGA U ODNOSU NA NACRT ZAKONA**

Narodna skupština Republike Srpske na Sedmoj redovnoj sjednici, održanoj 22. decembra 2023. godine, razmatrala je i usvojila Nacrt zakona o lovstvu.

Na istoj sjednici Narodna skupština Republike Srpske donijela je Zaključak broj: 02/1-021-1493/23 od 22. decembra 2023. godine („Službeni glasnik Republike Srpske“, broj 113/23) kojim je odlučeno da se Nacrt zakona o lovstvu uputi na javnu raspravu, jer se navedenim Nacrtom zakona uređuju pitanja koja su od posebnog značaja za građane i o kojima je neophodno da se najšire konsultuju zainteresovani organi i organizacije, naučne i stručne institucije.

U toku rasprave poslanici su izrazili podršku predloženom tekstu Nacrta zakona, pohvalili sadržaj Nacrta zakona, te istovremeno uputili i određene primjedbe i komentare na Nacrt zakona, a koje su se odnosile na regulisanje broja metaka u spremniku poluautomatske puške, primjenu smanjenja kazne 50% ako se plati u roku od osam dana, pružanje pomoći našim poljoprivrednicima na način da Vlada Republike Srpske izdvoji sredstva za uspostavljanje adekvatne zaštite od divljači, pojašnjenje pojedinih pojmova kao što je uklanjanje pasa i mačaka iz lovišta.

Obrađivač Zakona razmotrio je i ostale primjedbe i sugestije iznesene na javnim raspravama održanim u periodu od 6. do 14. februara 2024. godine u Bijeljini, Istočnom Sarajevu, Trebinju, Prijedoru i Banjoj Luci, kao i primjedbe i sugestije koje su dostavljene obrađivaču u pisanoj i elektronskoj formi, a koje su bile upućene od strane ministarstava, Lovačkog saveza Republike Srpske, korisnika lovišta, predstavnika jedinica lokalne samouprave, JPŠ „Šume Republike Srpske“, Republičkog zavoda za zaštitu kulturno-istorijskog i prirodnog nasljeđa, ekoloških udruženja, Kinološkog saveza Republike Srpske, stručne javnosti i građana.

Opravdane primjedbe, sugestije i prijedlozi su uvaženi, te su s tim u vezi i izvršene određene izmjene i dopune u odnosu na tekst Nacrta zakona.

U Prijedlogu zakona o lovstvu, u odnosu na usvojeni tekst Nacrta zakona, izvršena je izmjena i dopuna sljedećih članova:

U članu 4. izbrisane su t. 1), 2) i 3) jer su pojmovi alohtone i autohtone vrste divljači i biološka raznovrsnost propisane Zakonom o zaštiti prirode; tačka 6) jer je u članu 5. Prijedloga ovog zakona propisano šta je divljač u smislu ovog zakona, a t. 7) i 25) jer su propisivale pojam dlakave i pernate divljači koje nepotrebno opterećuju zakon, a kao takve u nastavku teksta zakona se ne pominju, te su kao suvišne izbrisane. Pojmovi injekciona puška, Kinološki savez Republike Srpske i uzgajalište divljači djelimično su promijenjeni s ciljem preciznije definicije, a uvedena su dva nova pojma: sportsko-rekreacioni lov i štetočine, čije pojmovno značenje nije bilo propisano.

Čl. 5, 6, 7. i 8. su značajno izmijenjeni i čine jednu povezanu cjelinu koja se odnosi na definiciju divljači i njenu zaštitu. Članom 5. propisano je šta je divljač u smislu ovog zakona, na način da su pobrojane vrste divljači iz klase sisara i vrste divljači iz klase ptica koje su predmet Prijedloga zakona o lovstvu, odnosno koja po pitanju vrsta divljači i upravljanja sa njima pokriva ovaj zakon na jasan i nedvosmislen način. Shodno tome, izbrisano je donošenje Pravilnika o sistematskoj klasifikaciji divljači jer nisu više predmet Prijedloga zakona o lovstvu. U članu 6, koji propisuje stepen zaštite divljači, pobrojane su samo vrste sisara i ptica koje spadaju u zaštićene i nezaštićene vrste u smislu Prijedloga zakona o lovstvu koje su propisane članom 5. Prijedloga zakona. Ova promjena Prijedloga zakona uslijedila je kao harmonizacija sa propisom iz zaštite prirode. U Nacrtu zakona o lovstvu u članu 6. u stavu 3. bio je pobrojan veliki broj vrsta koje su navedene u Uredbi o zaštićenim i strogo zaštićenim vrstama Republike Srpske, a što je u nadležnosti Ministarstva za građevinarstvo i ekologiju, a nisu lovne vrste. Neke od njih su na evropskom ili međunarodnom nivou zaštićene konvencijama i direktivama koje smo dužni da poštujemo i koje kao takve ne mogu biti tretirane Prijedlogom zakona o lovstvu. Pored toga, za te vrste su potrebne adekvatne mjere zaštite, monitoringa i brige, za koje nije sigurno da korisnici lovišta mogu i da trebaju da imaju odgovarajuće kapacitete, kao ni Ministarstvo poljoprivrede, šumarstva i vodoprivrede. Nadalje, uvidom u relevantno zakonodavstvo zemalja u regionu zaključili smo da nije praksa da se strogo zaštićene vrste uopšte tretiraju Zakonom o lovstvu, što je sve bio razlog da se prihvati primjedba sa javne rasprave kao opravdana. Kada je u pitanju stepen zaštite, za dabra je Prijedlogom zakona propisan lovostaj i na taj način ova vrsta je svrstana iz kategorije trajno zaštićenih u lovostajem zaštićene vrste. Razlog za ovu promjenu stepena zaštite leži u činjenici da se populacija dabra značajno povećala, a za šta je indikator broj šteta koje ova vrsta pričinjava u blizini riječnih tokova i potoka od Šipova, Jezera, Banja Luke, Prijedora, Čelinca, Gradiške. Nutrija je iz lovostajem zaštićenih svrstana u nezaštićene, a divlja mačka iz nezaštićenih u zaštićene vrste divljači. Sve ostale vrste pobrojane po porodicama koje su bile navedene u Nacrtu ovog zakona su izbrisane.

U članu 7. u stavu 6. brisana je riječ „loviti“, a dodani su novi st. 7, 8. i 9. kojim je propisana zabrana lova divljači za vrijeme lovostaja ili na području gdje je lov zabranjen, neovlašćenog lova u ustanovljenom lovištu, odstrela, ranjavanje i hvatanje žive divljači, lova stalno ili privremeno zaštićene divljači čiji je lov zabranjen, lova bez dozvole za lov određene vrste divljači, kao i lova na način ili sredstvima kojima se divljač masovno uništava. Ovo iz razloga kako bi se pooštrila kaznena politika prema počiniocima težih djela usmjerenih prema divljači, s obzirom na to da je novim članom 82. zakona predviđeno da će se lica koja postupe suprotno odredbama člana 7. st. 7, 8. i 9. ovog zakona, kazniti u skladu sa odredbama Krivičnog zakonika Republike Srpske.

Član 8. usklađen je sa prethodnim promjenama i zadržane su vrste koje su predmet ovog prijedloga zakona.

U članu 9. divlja mačka svrstana je u lovostajem zaštićene vrste, jer je već dovoljno ugrožena sa hibridizacijom sa domaćom mačkom, te bilo kakav dodatni pritisak na populaciju ove vrste može dovesti do njenog nestanka. Argument više da se prihvati ova sugestija sa javne rasprave je spoznaja da divlja mačka kao vrsta ne čini štetu i da njena brojnost nije povećana.

U članu 10. stav 2. razvrstan je na tačke zbog bolje preglednosti nakon što je dopisan novi slučaj u kojem ministar propisuje privremenu zabranu lova ukoliko ne funkcionišu organi upravljanja korisnika lovišta i ukoliko korisnik lovišta ostane bez lica za zastupanje i predstavljanje, a što se pokazalo kao potrebna mjera za prelazni period do otklanjanja navedene situacije.

U članu 12. u stavu 1. brisane su riječi „ugroženih vrsta“ i riječi „i propisima iz oblasti zaštite prirode“, a brisani su i st. 2. i 3. ovog člana jer je izvršena harmonizacija Prijedloga zakona o lovstvu sa Zakonom o zaštiti prirode koji propisuje da Vlada donosi uredbu o crvenoj listi kojom se utvrđuje spisak ugroženih divljih vrsta raspoređenih po kategorijama ugroženosti i metodiku praćenja stanja populacije rijetkih i ugroženih vrsta.

U članu 14. brisan je stav 1. kao suvišan, jer je ovim prijedlogom zakona jasno propisano koje je vrste divljači dozvoljeno loviti, kojim sredstvima i na koji način, što znači da je zabranjeno loviti vrste divljači koje nisu navede kao lovne vrste u Prijedlogu ovog zakona. Brisanje stava 1. povlači za sobom i brisanje stava 3. ovog člana kojim je u Nacrtu zakona bilo propisano donošenje naredbe kojom su propisane vrste ptica i sisara korisnih za poljoprivredu i šumarstvo.

U članu 16. stav 1. djelimično je preformulisan na način ko može da čini interventni tim i koja je njegova uloga, a u stavu 2. ovog člana promjena u odnosu na Nacrt zakona odnosi se na to da ministar imenuje i upravlja radom interventnog tima na prijedlog Lovačkog saveza. Imenovanje i djelovanje interventnog tima treba da bude u nadležnosti Ministarstva, naročito s obzirom na član 15. u kojem je jasno propisao da ministar daje dozvolu za hvatanje, odnosno da nalog za djelovanje u neželjenim situacijama koje nisu samo u djelokrugu lovstva može da izda samo vlasnik resursa i da preuzme odgovornost za postupke i odluke, a za koje Lovački savez ne može da ima ovlašćenje.

U članu 17. stavu 1. dodata je nova tačka 6) kojom je propisano da je zabranjeno loviti, uznemiravati i ugrožavati divljač poluautomatskom lovačkom puškom i poluautomatskim lovačkim karabinom sa okvirom kapaciteta više od pet metaka, vojničkim oružjem i vojničkom municijom, kao i novi stav 6. kojim je propisana zabrana neetičkog fotografisanja i snimanja, kao i objavljivanje neetičkih fotografija i snimaka ranjene, odstrijeljene i uhvaćene divljači.

Ove primjedbe sa javne rasprave su prihvaćene kao poboljšanje mjera zaštite divljači, preciziranje nedozvoljenih sredstava za lov i podizanje lovačke etike na viši nivo, čemu stremi naša lovačka zajednica. Navedene izmjene se lančano prenose i u kaznene odredbe. U stavu 3. istog člana dopisane su riječi „u skladu sa propisima Međunarodne kinološke organizacije – FCI“ da bi se otklonile eventualne dileme oko rodovnika nerasnih pasa. U stavu 7. u tački 1) precizirano je korišćenje pasa krvosljednika koji imaju položen ispit na krvnom tragu; uvedena je nova tačka 2) kojom je propisana mogućnost korišćenja pasa koji imaju položen specijalistički ispit u lovu nezaštićenih krznašica nakon pribavljenog odobrenja od strane Ministarstva, prije svega zbog lova šakala čija se populacija dramatično povećava i čini velike štete na plemenitoj divljači i domaćim životinjama i dodata je nova tačka 7) kojom je propisana mogućnost lova dabra pomoću kaveznih zamki, čija se populacija od momenta introdukcije 2007. godine do danas značajno uvećala do brojnosti koja pravi na različite načine ogromne štete na voćnjacima, poljoprivrednim usjevima i livadama koje se nalaze uz potoke, rijeke i njihove protoke.

U članu 18. stav 1. proširen je riječima „i udaljenosti od naselja i objekata za stanovanje“ zbog zakonske mogućnosti rješavanja neposredne opasnosti po život i zdravlje ljudi ili imovine od divljači.

U članu 20. dodat je novi stav 2. kojim je propisan zabranjen transport lovačkog oružja na nedozvoljen način, a kojim je indirektno propisano dozvoljen način nošenja lovačkog oružje koje treba biti spremljeno u futrolu u prtljažniku prevoznog sredstva sa odvojenim okvirom za municiju, odvojenom municijom izvan okvira i odvojenom municijom za oružje koje ne posjeduje okvir.

Član 21, koji se odnosi na pse i mačke bez vlasnika u lovištu ili bez kontrole vlasnika koji se nalaze u lovištu, preformulisan je na način da je u stavu 1. propisana udaljenosti veća od 200 metara od naselja ili stada, obaveza korisniku lovišta da zatraži od nadležnog organa lokalne samouprave da izvrši uklanjanje pasa i mačaka u roku propisanom ovim prijedlogom zakona u slučajevima propisanim stavom 1. ovog člana, kao i ovlašćenje korisniku lovišta u kom slučaju i na koji način ima zakonsko pravo da kontrolisano i organizovano odstreljuje pse i mačke u lovištu.

U članu 22. u stavu 2. propisana je dozvoljena udaljenost ovčarskih pasa do 200 metara od stada, a u stavu 4. proširena je odgovornost lovaca za štetu koju pričine njihovi psi na divljači i domaćoj stoci u lovištu na način da su brisane riječi „na privatnim posjedima“ jer lovački psi mogu pričiniti štetu na domaćoj stoci i na zemljištu dugog vida svojine.

Član 27. stav 4. dopunjen je na način da je propisana minimalna površina uzgajališta od 20 hektara za visoku divljač i minimalna površina 0,2 hektara za nisku divljač, zbog objektivne primjedbe da npr. za uzgajalište fazanske ili zečije divljači bude minimalna površina 20 hektara, jer su njihove biološke potrebe drugačije i zahtijevaju manju površinu u odnosu na visoku divljač.

U članu 31. stavu 3. dodate su riječi „i koji ima državljanstvo Republike Srpske, odnosno Bosna i Hercegovina“ radi jasnijeg shvatanja uloge matičnog lovca u lovačkom udruženju koje će biti korisnik sportsko-rekreacionog lovišta u odnosu na lovce u komercijalnom lovu koji imaju državljanstvo druge države, a na ovaj način se sprečava dvojako tumačenja članstva u lovačkom udruženju za strane državljane.

U članu 43. stav 3. promijenjen je na način da je propisano da izradu lovnih osnova mogu vršiti pravna lica registrovana za tu djelatnost i Lovački savez, a koja imaju u radnom odnosu na neodređeno vrijeme najmanje tri diplomirana inženjera šumarstva sa položenim stručnim ispitom i koja posjeduju licencu za rad izdatu od Ministarstva.

U članu 50. dodat je novi stav 3. kojim je propisano da lovci prilikom lova moraju biti prikladno odjeveni i opremljeni za lov uz obavezno istaknuto vidljivo fluorescentno obilježje, a sve s ciljem bezbjednosti i lovačke etike. U stavu 6. brisane su riječi „inostrani i domaći“ ispred riječi „lovac“, iz razloga što i matični lovac, kao i inostrani lovac, ima pravo vršiti komercijalni lov na način i pod uslovima propisanim ovim zakonom, zbog čega su riječi inostrani i domaći lovac kao takve bile suvišne. U stavu 7. dopisana je obaveza korisniku lovišta u kojim slučajevima da lovcu ne dozvoli lov.

U članu 52. u stavu 3. brisana je tačka 3), a stav 4. preformulisan je na način da je precizno propisano koje usluge i koliko lovci u komercijalnom lovu plaćaju, a istovremeno su izbjegnute riječi „domaći i inostrani lovac“ jer oba imaju isti status u komercijalnom lovu. Ovim je postignuto da je u dva odvojena stava propisano koliko plaća matični lovac za divljač visokog i niskog lova, kao jedna kategorija i lovac u komercijalnom lovu kao druga kategorija, što doprinosi jasnijem shvatanju propisa.

U članu 53. stav 3. brisan je kao nepotreban jer je stavom 2. već jasno propisano da se puškom sa izolučenom cijevi lovi divljač visokog lova. U istom članu dodan je novi stav 3, kojim je propisano da je na lovačke puške sa izolučenim cijevima za lov divljači visokog lova dozvoljeno montirati moderator zvuka, koji se koristi sa standardnom lovačkom municijom. Cilj ovakvog propisivanja je, prvenstveno, da bi se smanjio stres kod divljači prilikom lova, a naročito kod mladunčadi, zatim kako bi se poštovali principi ekologije zvuka, a ovakvo propisivanje je i u skladu sa praksom i rješenjima zemalja Evropske unije i zemalja u okruženju.

U članu 55. u stavu 2. dopisane su riječi „za vrste divljači za koje je propisano izdavanje trofejnog lista“ i na taj način je jasno na koje vrste divljači se odnosi primjena ovog propisa.

U članu 58. u stavu 2. promijenjen je rok za ocjenjivanje trofeja stečenih u sportsko-rekreacionom lovu sa 30 na 60 dana zbog lakšeg načina rada komisije lovačkog udruženja za ocjenjivanje trofeja, a u stavu 3. zamijenjene su riječi „iz reda članova“ sa riječi „lica“, jer manja lovačka udruženja iz svog članstva nisu u mogućnosti da imenuju komisiju za ocjenjivanje lovačkih trofeja koji ispunjavaju uslove propisane ovim zakonom.

U članu 61. brisan je stav 2. jer se ovim članom propisuju mjere za sprečavanje štete od divljači, a sada čini član 66. stav 4. gdje se sadržajno uklapa.

Članu 62. dodat je novi stav 3. kojim su dodatno propisane mjere zaštite koje vlasnici pčelinjaka trebaju da preduzimaju za zaštitu pčelinjaka od divljači, prije svega od medvjeda, a što se prenosi i na član 63. stav 1. kojem je dopisano da je, osim propisanih mjera za zaštitu pčelinjaka, preduslov za naknadu štete od medvjeda i da vlasnik pčelinjaka ispunjava propise o pčelarstvu, jer se u praksi najveći broj šteta odnosi na neregistrovane pčelinjake, neprijavljivanje ispaše lokalnoj zajednici i sl., a što je nesavjesno prije svega zbog sprovođenja zdravstvene zaštite pčela i eventualne pojave bolesti američke kuge legla pčela. U članu 63. stav 4. dodat je dabar, iako je lovostajem zaštićena divljač, što predstavlja solidarnu podjelu nadoknade štete i finansijsko rasterećenje korisnika lovišta. Dosadašnje štete od dabra pričinjene su u sportsko-rekreacionim lovištima, što bi za lovačka udruženja predstavljalo veliki finansijski teret koji ne bi mogli da podnesu kao udruženja građana.

Članu 64. dodat je novi stav 6. zbog iskustvenih spoznaja o značajnoj razlici cijene jagnjeta, krave ili košnice pčela po kojoj opštinska komisija procjenjuje visinu pričinjene štete, a ukoliko se vrši procjena štete u skladu sa tržišnim cijenama za tekuću godinu, smatramo da će procjene visine štete biti ujednačene bez obzira na područje lokalne zajednice gdje bude šteta pričinjena.

U članu 65. u stavu 3. skraćen je rok sa 90 na 60 dana za podnošenje tužbe ukoliko ne dođe do sporazumnog utvrđivanja štete zbog ubrzanja postupka podnošenja tužbe. Stavom 2. propisano je da se isplata štete vrši u skladu sa planom raspoloživih sredstava u budžetu Republike Srpske za tu namjenu u tekućoj godini, a što je nedostajalo u Nacrtu zakona.

Član 66. pretrpio je više promjena, a koje se ogledaju u st. 1. i 3. na dodate riječi „i zahtjev iz člana 61. tačka 6) ovog zakona“. Dodat je novi stav 4. kojim je propisano u kojim slučajevima je odgovoran upravljač puta za pričinjenu štetu. Nadalje, preformulisan je stav 5. iz Nacrta, a u ovom prijedlogu sada stav 6, na način da su dodate riječi „a nema odgovornosti vozača motornog vozila i upravljača javnog puta“, kako bi se razjasnile nedoumice u pogledu odgovornosti koje bi mogle nastati primjenom ovog stava u praksi. Novim stavom 7. propisana je podijeljena odgovornost korisnika lovišta i upravljača javnog puta za naknadu štete u navedenim situacijama. Novim stavom 8. otklonjen je nedostatak iz Nacrta zakona za nepropisanu situaciju ko plaća nadoknadu štete u slučaju da se utvrdi da je vozač upravljao motornim vozilom u skladu sa propisima kojim je uređena bezbjednost saobraćaja i ako korisnik lovišta nije sprovodio lov i uznemiravao divljač, na način da u tom slučaju naknadu nastale štete plaćaju sa po 50% Republika iz budžeta i korisnik lovišta. Izuzetak od navedenog propisan je stavom 10, gdje je upravljač auto-puta odgovoran za štetu nastalu naletom motornog vozila na divljač.

U članu 67. u stavu 3. brisane su riječi „ukoliko štetu nije moguće nadoknaditi po drugom osnovu (osiguranje od odgovornosti za štetu i slično)“, jer se nadoknada štete iz budžeta Republike ne može vršiti po drugim osnovama.

U članu 76. stav 3. proširen je sa uslovom „ili tri godine iskustva na poslovima lovstva“ radi lovočuvara zaposlenih u posebnom ili u privrednom lovištu, gdje ne treba da bude uslov da su i članovi lovačkog udruženja da bi imali propisane godine lovačkog staža za poslove lovočuvara, a uslov u Nacrtu zakona da lovočuvar treba da ima završenu obuku za rukovanje vatrenim oružjem zamijenjen je sa uslovom da ima važeći oružni list za lovačko oružje, jer se može desiti da je lice prošlo obuku, a u međuvremenu napravilo prekršaj koji ga sprečava da posjeduje oružni list.

U članu 77. u stavu 2. tačka 2) proširena je na obavezu lovočuvara da je dužan da prilikom postavljanja i korišćenja nadzornih kamera i opreme video-nadzora vrši i u skladu sa Zakonom o zaštiti ličnih podataka, što daje dodatnu odgovornost pri nadzoru.

Dodan je novi član 82. kojim je propisano da fizičko ili pravno lice koje postupi suprotno odredbama člana 7. st. 7, 8. i 9. ovog zakona, kazniće se u skladu sa odredbama Krivičnog zakonika Republike Srpske, a u skladu sa dopunama koje su izvršene u tom članu.

U članu 86. dodat je novi stav 5. kojim se priznaje lovočuvarski ispit položen po Zakonu o lovstvu koji je na snazi.

U članu 87. brisano je donošenje Pravilnika o sistematskoj klasifikaciji divljači, Naredbe o pticama i sisarima korisnim za poljoprivredu i šumarstvo, a propisano je tačkom 8) donošenje Pravilnika o načinu upotrebe lovačkog oružja i municije.

Ministarstvo nije uvažilo primjedbe i sugestije upućene na Nacrt zakona, a koje su se odnosile na sljedeće:

­- u članu 2. u stavu 2. dodate riječi „i koje se koristi isključivo pod uslovima i na način propisan ovim zakonom“ nisu prihvaćene jer se cjelokupan propis odnosi na korišćenje divljači kao prirodnog bogatstva u skladu sa ovim zakonom;

- u članu 11. stav 4.dodati mišljenje Ministarstva prostornog uređenja za građevinarstvo i ekologiju nije ugrađeno u Prijedlog zakona jer je propisano da se dostavlja mišljenje Republičkog zavoda za zaštitu kulturno-istorijskog i prirodnog nasljeđa, koji je propisom o zaštiti prirode nadležan za davanje mišljenja po ovim pitanju;

- član 12. stav 3.promijeniti da glasi „Praćenje stanja populacije rijetkih i ugroženih vrsta divljači na terenu vrše korisnici lovišta, naučene i stručne ustanove, organizacije i pojedinci u skladu sa uslovima koje propisuje Zavod“, a predlaže se dodavanje novog stava 4. koji glasi „Korisnici lovišta su dužni vršiti monitoring populacije divljači i njihovih staništa u skladu sa propisima iz oblasti lovstva i zaštite prirode“ nije unesena u tekst Prijedloga zakona kojim je jasno propisano šta je divljač u smislu ovog zakona, kao i prava i obaveze korisnika lovišta, a praćenje stanja rijetkih i ugroženih vrsta koje će vršiti naučene i stručne ustanove, organizacije i pojedinci su predmet nadležnosti Zakona o zaštiti prirode, kao i uslovi pod kojima se ona vrše;

- u članu 14. stav. 1. da pri izradi naredbe kojom se propisuju vrste ptica i sisara korisnih za poljoprivredu i šumarstvo uključiti Zavod nije prihvaćena jer donošenje ove naredbe nije sadržano u Prijedlogu ovog zakona, a što je objašnjeno u obrazloženju ovog prijedloga;

- u članu 15. stav 5. dapribavljanje uslova koje propisuje Republički zavod za zaštitu kulturno-istorijskog i prirodnog nasljeđa nije ugrađen u Prijedlog ovog zakona zbog činjenice da ministar, kao jedini nadležan, donosi pravilnik kojim propisuje detaljne uslove, način hvatanja i držanje divljači u ograđenom prostoru za vrste divljači koja je predmet Prijedloga ovog zakona;

- u članu 16. u stavu 1. kada je u pitanju imenovanje i angažovanje interventnog tima, riječi „medvjed, vuk i ris“ zamijeniti sa riječima „divlje životinje“ i dopuniti nadležnost interventnog tima da se odnosi i na sitne zvijeri ili barem samo za ptice u budućnosti nije ugrađen u tekst Prijedloga zakona jer je imenovanje interventnog tima i njegova nadležnost jasno propisana ovim prijedlogom u skladu sa potrebama Ministarstva i korisnika lovišta;

- u članu 17. tačka 1)iz zvučnih i električnih uređaja nije isključena vabilica jer bi to omogućiloda jedozvoljen lov prepelice upotrebom vabilice, što je neetičan način lova koji nije dozvoljeni način lova ni po sadašnjoj regulativi, a ni u zemljama u okruženju. U tački 2) nisu brisane riječi „ili drugim sredstvima za masovno hvatanje, odnosno uništavanje“ jer je korišćenje ovih sredstava propisano kao krivično djelo članom 392. stav 5. Krivičnog zakona Republike Srpske. Naime, u ovom prijedlogu korišćenje sredstava za masovno hvatanje, odnosno uništavanje divljači propisano je kao prekršaj, što nije u suprotnosti sa Krivičnim zakonikom. U tački 9) Nacrta, a tački 10) Prijedloga zakona nisu dopisane riječi „osim sanitarnog odstrela“ iz bezbjednosnih razloga po stanovnike naselja ili objekata za stanovanje;

- u članu 19. stav. 2. nije propisan izuzetak „osim sanitarnog odstrela“ u dijelu kojim je zabranjen lov divljači na terenima za obuku i trening lovačkih pasa, jer su članom 18. stav 2. propisani uslovi i površine na kojima ministar odobrava kontrolisani i organizovani odstrel, a što se odnosi i na teren za obuku i trening lovačkih pasa npr. u slučaju potrebe za odstrel šakala. Ovo obrazloženje se odnosi i na prijedlog proširenja člana 19, na način da se dopiše novi stav 2a. kojim bi bilo propisano da „Izuzetno od stava 2, ministar može donijeti rješenje za lov na nelovnim površinama u sledećim slučajevima: 1) ako je divljač nekontrolisano ušla u nelovnu površinu, a svojim prisustvom može nanijeti štetu pa se ne može na bezbjedan način istjerati sa te površine (naselja, groblja, javni putevi, parkovi u naseljima, plantažni voćnjaci i vinogradi, objekti za liječenje i rekreaciju, aerodromi, dvorišta seoskih domaćinstava, stambenih zgrada, fabričkih i industrijskih objekata, površine koje služe za vojne, naučne i nastavne potrebe, kao i drugi objekti utvrđeni posebnim propisima)“. U ovom članu nije prihvaćena ni primjedba da se doda novi stav, koji bi glasio „Zabranjeno je paliti žetvene ostatke, korove, trave i drugo rastinje u lovištu“ jer su ove zabrane predmet propisa o poljoprivrednom zemljištu, o šumama i sl.;

- u članu 30. u stavu 3. nije ugrađeno u tekst Prijedloga šta se dešava sa resursima koje je uložio npr. nacionalni park na poboljšanje i uslove kvaliteta lova, a u slučaju da Ministarstvo gazduje sa posebnim lovištem putem Lovačkog saveza Republike Srpske i JPŠ „Šume Republike Srpske“, te u tom slučaju Ministarstvo obezbjeđuje potrebna sredstva, jer je to predmet ugovora o dodjeli lovišta na korišćenje između Ministarstva i korisnika lovišta, a članom 33. stav 2. ovog Prijedloga propisan je sadržaj ugovora, između ostalog i da ugovor sadrži uslove pod kojim se mijenja, dopunjuje ili raskida ugovor;

- u članu 34. korisniku lovišta utvrđuje se godišnja naknada za korišćenje planiranog odstrela divljači prilikom zaključivanja ugovora o dodjeli lovišta. Prijedlog da se naknada plaća nakon završene sezone kada se jasno zna koliko je jedinki pojedine divljači odstrijeljeno u sezoni nije prihvaćen jer korisnik lovišta obim i način korišćenja divljači usklađuje sa realnim prirastom utvrđenim u dinamici populacije, na osnovu čega planira prihode i rashode koji su sastavni dio godišnjeg plana korišćenja, a na osnovu plana prihoda od odstrela divljači korisnik lovišta uplaćuje propisani procenat u budžet Republike. Ovo zakonsko rješenje pokazalo se kao dobra praksa jer se primjenjuje više godina unazad, a sredstva prikupljena na ovaj način vraćaju se putem odobrenih projekata od strane Ministarstva korisniku lovišta za unapređenje lovstva i naknadu štete od medvjeda i dabra. Ovo je takođe motiv koji sprečava korisnika lovišta da eventualno u izvještaju prikriva realizovani odstrel divljači;

- u članu 40. brisati stav 3. i da se površina prihvatilišta definiše pravilnikom za svaku vrstu pojedinačno nije prihvaćena jer je sa stručnog aspekta propisano u Prijedlogu zakona u stavu 2. ovog člana da se prihvatilište osniva u prirodnom ambijentu koji pruža osnovne uslove za boravak divljači u njemu, što je dovoljan propis polazeći prije svega od razloga zbog kojeg se osniva prihvatilište i da će biti donesen pravilnik kojim će se bliže propisati ovo zakonsko rješenje;

**-** član 42. stav 2. izmijeniti na način da glasi „Plan upravljanja iz stava 1. ovog člana donosi ministar na prijedlog radnog tima za izradu Plana upravljanja određenom vrstom koju imenuje ministar“ nije prihvaćen u Prijedlogu zakona jer smatramo da je Lovački savez Republike Srpske mjerodavan i da raspolaže stručnim i materijalnim resursima da imenuje tim stručnjaka, pripremi i predloži plan upravljanja;

- u članu 43. stav 3. dopuniti „dodavanje genetičkog prebrojavanja kao naučnu metodologiju“ nisu prihvaćeni u Prijedlogu zakona jer će način utvrđivanja i procjena brojnosti divljači biti propisana pripadajućim pravilnikom;

- u članu 51. propisati čime korisnik lovišta odobrava foto-lov nije propisano u Prijedlogu zakona jer se za foto-lov lovnih resursa i žive divljači ne nosi lovačko oružje i druga sredstva za lov, a isti može imati samo pozitivan marketing za lovište i korisnika lovišta zbog čega nema potrebe da se ograničava posebnim odobrenjima;

- u članu 61. propisati da „Vlada Republike Srpske izdvoji sredstva za pomoć poljoprivrednicima radi uspostavljanja adekvatne zaštite od divljači, a da poljoprivrednici to isto održavaju i da se toga pridržavaju“ nije propisano Prijedlogom zakona jer je propisano pripadajućim pravilnikom o uslovima i načinu ostvarivanja novčanih podsticaja za kapitalne investicije u poljoprivrednoj proizvodnji za 2024. godine za nabavku električnih pastira, što je uobičajena mjera za podržavanje stočarske proizvodnje;

- u članu 83. Nacrta u stavu 2. riječi „od 300 do 900“ zamijeniti sa riječima „od 900 do 2.000“ nije prihvaćen jer su iznosi u Prijedlogu zakona usklađeni sa Zakonom o prekršajima;

- u članu 84. Nacrta dodati i namjerno trovanje divljih vrsta kao prekršaj nije prihvaćeno jer je članom 19. stav 1. u Prijedlogu zakona propisano da je zabranjeno trovanje divljači, što podrazumijeva i namjerno trovanje, a u članu 84. stav 1. tačka 5) propisan je prekršaj za fizičko lice ako postupi suprotnu odredbama člana 19. ovog zakona. Prijedlog brisati tačku 11) jer je neovlašćen lov u ustanovljenom lovištu već predviđen kao krivično djelo člana 392. stav 2. Krivičnog zakona, a lov bez odgovarajuće dozvole upravo znači neovlašćen lov nije prihvaćen i zadržana je tačka 11) u Prijedlogu zakona jer je tom tačkom propisan prekršaj, a ne krivično djelo;

- u članu 85. Nacrta stav 4. brisati „Licence fizičkim licima za izradu lovnih osnova stečene po odredbama Zakona o lovstvu („Službeni glasnik Republike Srpske“, br. 60/09 i 50/13) ostaju na snazi do isteka perioda za koji su izdate“ nije prihvaćen, odnosno brisan i ostao je u Prijedlogu zakona da se ne stvori pravni vakuum od dana stupanja na snagu ovog prijedloga zakona do donošenja adekvatnog pravilnika i njegove primjene u praksi;

- u članu 86. Nacrta u stavu 1. riječi „godinu dana“ zamijeniti sa „šest mjeseci“ nisu zamijenjene u Prijedlogu zakona jer je nerealan rok da se 20 podzakonskih akata pripremi i donese u roku od šest mjeseci. U istom stavu 1. prijedlog da se doda „U roku od godinu dana od dana stupanja na snagu ovog zakona Vlada će donijeti Odluku o visini i načinu plaćanja naknade iz člana 34. stav 2, Program razvoja lovstva i Plan upravljanja velikim zvijerima“ nisu ugrađeni u Prijedlog zakona, jer Vlada Republike Srpske donosi odluku o visini i načinu plaćanja naknade za planirani odstrel divljači neposredno prije zaključivanja desetogodišnjeg ugovora o dodjeli lovišta na korišćenje. Ugovori o dodjeli lovišta na korišćenje zaključeni su 2016. godine, ističu 2026. godine i nije svrsishodno donijeti predmetnu odluku prije isteka zaključenih ugovora ili ih revidirati godinu dana prije isteka u slučaju promjene procenta nadoknade. Takođe, propisati rokove za donošenje Programa razvoja lovstva i Plana upravljanja velikim zvijerima Prijedlogom ovog zakona nije prihvatljivo jer se ova dva strateška akta ne mogu donijeti u roku od godinu dana, a bilo bi nepouzdano i neodgovorno propisivanje roka za koji se zna unaprijed da se ne može realizovati, jer njihovom donošenju prethode analiza i stručne ekspertize za koje se ne može sa sigurnošću propisati vremenski okvir, a u interesu je da budu kvalitetni i primjenjivi;

- u prelaznim odredbama propisati da se u štetama nastalim naletom divljači na vozila primjenjuje samo i isključivo Zakon o lovstvu nije prihvaćena jer nije isključivo predmet ovog zakona.

Ministarstvo, u svojstvu obrađivača propisa, dalo je i dodatne intervencije na tekstu Nacrta zakona radi tehničkog i stilskog poboljšavanje normativnog teksta, a s ciljem postizanja skladnosti zakonskih rješenja i obezbjeđivanja njihove nesmetane primjene u praksi.

Ostali dijelovi teksta Nacrta zakona, a koji nisu bili predmet korekcija, uvršteni su sa istim sadržajem i u Prijedlog zakona.

**VII PROCJENA UTICAJA ZAKONA, DRUGIH PROPISA I OPŠTIH AKATA NA UVOĐENJU NOVIH, IZMJENU ILI UKIDANJE POSTOJEĆIH FORMALNOSTI KOJE OPTEREĆUJU PRIVREDNO POSLOVANJE**

Uvidom u Prijedlog zakona o lovstvu i Obrazac 1. procjene uticaja zakona, Ministarstvo privrede i preduzetništva u Mišljenju broj: 18.06-020-1396/24 od 8. maja 2024. godine konstatuje da je obrađivač sproveo sljedeće metodološke korake procjene uticaja propisa.

Prijedlog zakona o lovstvu planiran je Programom rada Vlade Republike Srpske i Programom rada Narodne Skupštine za 2024. godinu.

U vezi sa problemom koji se želi riješiti, obrađivač navodi da postoje problemi u funkcionisanju organa lovačkog udruženja u postupku izbora rukovodstva kao i da lovačka udruženja nisu usklađivala statut sa statutom Lovačkog saveza jer funkcionišu prema Zakonu o udruženjima i fondacijama, pa im ova obaveza nije propisana. Disciplinski postupak kod lovačkih udruženja, odnosno korisnika lovišta nije preciziran i samim tim nije u nekim slučajevima poštovan što se negativno odražava na korisnika lovišta. Korisnik lovišta kao poslodavac i Lovački savez obezbjeđuju sve uslove za lovočuvarsku službu, a ne učestvuje kao poslodavac u organizovanju polaganja stručnog ispita za svoje zaposlene, kao jedan od uslova, već to radi Ministarstvo. Takođe, ne postoji zakonski osnov za imenovanje interventnog tima za rješavanje neželjenih situacija i upotrebu injekcione puške za hvatanje (umirivanje), kao ni plan za upravljanje i zbrinjavanje velikih zvijeri. Jedan od problema u praksi je stradanje divljači u saobraćaju. Vozači koji udare divljač motornim vozilom ne snose štetu lovištu i ne odgovaraju, već podnose tužbe protiv korisnika lovišta na koje često pada teret troškova spora i naknade štete. Još jedan problem je povećan broj šteta od medvjeda na pčelinjacima jer vlasnici ne preduzimaju adekvatne mjere zaštite i smještaju pčelinjake na ispašu u nenaseljene lokacije u blizini staništa medvjeda.

Cilj koji se želi postići donošenjem zakona je zaštita lovstva kao djelatnosti od posebnog interesa i divljači kao dobra od opšteg interesa, a kao posebne ciljeve obrađivač navodi: obezbjeđenje održivog gazdovanja populacijama divljači, očuvanje biološke raznovrsnosti, korišćenje divljači i lovišta na način i u obimu kojim se trajno održava i unapređuje vitalnost populacije divljači, ekološka ravnoteža prirodnih staništa, divljači i divlje faune i flore.

Kod utvrđivanja opcija za postizanje ciljeva i njihove analize, utvrđeno je da se cilj može postići jedino regulatornom mjerom.

U vezi sa uticajem na javne budžete, utvrđeno je da Prijedlog zakona neće imati direktnog uticaja na javne budžete jer se sredstva obezbjeđuju na način da korisnik lovišta za korišćenje planiranog odstrela divljači uplaćuje godišnju naknadu budžetu u propisanom procentu i ta sredstva se vraćaju korisnicima za održavanje lovišta, isto kao i naknade od dodjele koncesija koje se koriste za razvoj i unapređenje lovstva.

U vezi sa uticajem na poslovanje, obrađivač navodi da se očekuje pozitivan uticaj u pogledu bolje organizacije korisnika lovišta i poslovne aktivnosti u oblasti lovstva, kao i smanjenje administrativnih postupaka zbog informacionog sistema koji je u testnoj fazi. Ministarstvo je zadržalo regulatorna ovlašćenja dok se Prijedlogom zakona Lovačkom savezu proširuju javna ovlašćenja u odnosu na važeći zakon (odlučuje kao drugostepeni organ u disciplinskim predmetima korisnika lovišta, daje prethodnu saglasnost na statut korisnika lovišta, organizuje edukacije i pripreme za polaganje lovočuvarskog ispita, vrši ažuriranje liste vrhunskih trofeja, utvrđuje prijedlog Plana upravljanja velikim zvijerima, daje mišljenja na Program razvoja lovstva i dr.). Takođe, Prijedlog zakona precizira odgovornost i obavezu korisnika lovišta, kao i obavezu i odgovornost upravljača javnih puteva i upravljača auto-puteva, i time se rješava problem naknade štete prouzrokovane udarom na divljač na javnim putevima i auto-putevima.

Prijedlog zakona utvrđuje uvođenje nove formalnosti Saglasnost za osnivanje prihvatilišta za divljač, koje se može osnovati na zahtjev korisnika lovišta što će mu predstavljati trošak, ali će istovremeno biti referenca u provođenju mjera zaštite divljači, promocije lovstva i razvoja turizma. Takođe, Prijedlog zakona propisuje izmjenu postojeće formalnosti Uvjerenje o položenom lovočuvarskom ispitu. Ispit se polaže pred komisijom koju imenuje Lovački savez sa minimumom troška za svoje članice, lovačka udruženja i druge korisnike lovišta. Prijedlogom zakona propisuje se da lovočuvar zaposlen u posebnom ili privrednom lovištu ne mora biti i član lovačkog udruženja, ali je potrebno da ima tri godine iskustva na poslovima lovstva. Takođe, uslov u Nacrtu zakona da lovočuvar treba da ima završenu obuku za rukovanje vatrenim oružjem zamijenjen je uslovom da ima važeći oružani list za lovačko oružje, jer se može desiti da je lice prošlo obuku, a u međuvremenu napravilo prekršaj koji ga sprečava da posjeduje oružani list.

U vezi sa socijalnim uticajem, utvrđeno je da će Prijedlog zakona imati pozitivan uticaj na društvo jer indirektno podstiče uključivanje, udruživanje i organizovanje lovaca. Navedeno će imati doprinos u lovištu i uticaće na organizovaniju zaštitu stanovništva od divljih životinja kao i veću zaštitu ovih životinja.

U vezi sa uticajem na životnu sredinu, utvrđeno je da Prijedlog zakona ima direktan pozitivan uticaj kroz zaštitu, očuvanje i unapređivanje staništa divljači. Prijedlogom zakona se obezbjeđuje održivo gazdovanje populacijama divljači i njihovih staništa na način i u obimu kojim se trajno održava i unapređuje vitalnost populacije divljači, proizvodna sposobnost staništa i biološka raznovrsnost, čime se postiže ispunjenje ekonomskih, ekoloških i socijalnih funkcija lovstva, te očuvanje biološke raznovrsnosti i ekološke ravnoteže prirodnih staništa, divljači i divlje faune i flore. Kao jedna od mjera uvodi se imenovanje interventnog tima za rješavanje neželjenih situacija i zbrinjavanje velikih zvijeri i upotrebu injekcione puške za hvatanje, te mogućnost osnivanja prihvatilišta za divljač i na taj način će se privremeno ili trajno zbrinjavati ozlijeđene i bolesne jedinke i jedinke koje su oduzete iz zatočeništva. Za vlasnike pčelinjaka dodatno su propisane i posebne mjere zaštite koje trebaju preduzeti za zaštitu pčelinjaka, a ove mjere su i preduslov za naknadu štete od mrkog medvjeda.

U pogledu ostalih metodoloških koraka procjene uticaja propisa, obrađivač navodi da su konsultacije imale direktan uticaj na izradu teksta Prijedloga zakona. Obavljene su interresorne konsultacije kao i konsultacije sa Lovačkim savezom, korisnicima lovišta, predstavnicima jedinica lokalne samouprave, JPŠ „Šume Republike Srpske“, Republičkim zavodom za zaštitu kulturno-istorijskog i prirodnog nasljeđa, ekološkim udruženjima i Kinološkim savezom. Narodna skupština Republike Srpske je na Sedmoj redovnoj sjednici održanoj 22. decembra 2023. godine donijela zaključak kojim se Nacrt zakona o lovstvu upućuje na javnu raspravu. Javna rasprava je organizovana u Bijeljini, Istočnom Sarajevu, Trebinju, Banja Luci i Prijedoru. Razlika između teksta Nacrta i Prijedloga ovog zakona, a kao rezultat javne rasprave je izmjena člana kojim se propisuje da izradu lovnih osnova mogu vršiti pravna lica registrovana za tu djelatnost, a koja imaju u radnom odnosu na neodređeno vrijeme najmanje tri diplomirana inženjera šumarstva sa položenim stručnim ispitom i koja posjeduju licencu izdatu od Ministarstva.

Kada je u pitanju praćenje sprovođenja propisa, obrađivač navodi da upravni nadzor nad sprovođenjem zakona vrši Ministarstvo, a inspekcijski nadzor Republička uprava za inspekcijske poslove. Neki od pokazatelja za praćenje i vrednovanje primjene zakona su lovna osnova, godišnji plan korišćenja lovišta, katastar lovišta i trofejne vrijednosti.

Ministarstvo privrede i preduzetništva utvrdilo je da je obrađivač, prilikom sprovođenja procjene uticaja propisa, postupio u skladu sa Odlukom o procjeni uticaja propisa.

Sugeriše se obrađivaču da postupi u skladu sa tačkom V Odluke o procjeni uticaja propisa prilikom izrade podzakonskih akata.

**VIII UČEŠĆE JAVNOSTI I KONSULTACIJE U IZRADI ZAKONA**

Uskladu sa Smjernicama za konsultacije u izradi propisa i drugih opštihakata („Službeni glasnik Republike Srpske“, broj 86/22), Ministarstvo poljoprivrede, šumarstva i vodoprivrede je objavilo Prijedlog zakona 11. aprila 2024. godine na internet stranici Ministarstva, te ga je na taj način učinilo dostupnim javnost, svim zainteresovanim organima i organizacijama i pojedincima.

Narodna skupština Republike Srpske, na Sedmoj redovnoj sjednici, održanoj 22. decembra 2023. godine, razmatrala je i usvojila Nacrt zakona o lovstvu. Na istoj sjednici Narodna skupština Republike Srpske donijela je Zaključak broj: 02/1-021-1493/23 od 22. decembra 2023. godine („Službeni glasnik Republike Srpske“, broj 113/23), kojim je odlučeno da se Nacrt zakona o lovstvu uputi na javnu raspravu jer se navedenim Nacrtom zakona uređuju pitanja koja su od posebnog značaja za građane i o kojima je neophodno da se najšire konsultuju zainteresovani organi i organizacije, naučne i stručne institucije.

O datumu i rasporedu održavanja javnih rasprava obaviješten je Lovački savez Republike Srpske, koji je obavijestio svoje članice, korisnike lovišta. Takođe, pozivi za javne rasprave dostavljeni su Privrednoj komori Republike Srpske.

Javna rasprava o Nacrtu zakona sprovedena je u periodu od 6. do 14. februara 2024. godine u sljedećim jedinicama lokalne samouprave: Bijeljina, Istočno Sarajevo, Trebinje, Prijedor i Banja Luka.

**IX FINANSIJSKA SREDSTVA**

Za sprovođenje ovog zakona nisu potrebna dodatna finansijska sredstva iz budžeta Republike Srpske, pod uslovom da Ministarstvu poljoprivrede, šumarstva i vodoprivrede budu raspoloživa u punom iznosu namjenska sredstva iz člana 69. stav 2. ovog zakona.